Fiidii Super Model Kim Kardashian Aa Suum Kho Bak Ti Lo – Thechinlungnews\nFiidii Super Model Kim Kardashian Aa Suum Kho Bak Ti Lo\nPosted By: hrangliankap December 24, 2020\nFidii Super Model Kim Kardhasian a thei lo mi kan um theng lai lo, US Presidential Candidate a si ve mi, Kanya West nupi, muidawh cuncuang,taw tawk tha tuk mi a si. A pasal Kanya West hi mirum pakhat, Trump a uar tuk mi a si ve\nAmah super Model Kim Kardashian zong hi a mui ai dawh hlei ah ataw ttawk a tthat tuk ruangah a lar mi a si. Super Model lakah Trump a uar mi tlawmte lakah a tel ve mi pakhat a si\nUS President nih nawl an ngeih bantuk in, Federal cozah nih thiam lo a coter mi 15 cu President Trump nih full pardon, completed pardon/a ngaihthiam hnuah minung 29 hna cu a ngaihthiam than hna\nMah kong hi President nih Mar-a-Lago lei ah Christmas holiday hmang ding in a kal hlan ah White House in a phuan. Mah bantuk in thil sunglawi tuk mi a tuah mi kong ah Super Model Kim Kardashian aa sum kho ti lo\nVulei cung minung ah amah bantuk an um ka zuumlo, cuhlan zongah an um ka zuum lo i, tuhnu zongah an um khawh ti ka zum lo a ti.\nSuper Model Kim Kardashian nih a chim mi cu, President Donald Trump hi pa ropui le chiandeih lungput a ngei mi bantuk a si, mi thawng le raltha, natein mi zawnruahnak lungput tampi angei mi a si\nAmerica nih a herh mi pa cu President Donald Trump bantuk minung hi an si, President Trump thil tuah mi nih us mi tampi lungthin tii bang a nem ter i, amah lei ah mi tampi an dir cang tiin a chim. Source-Rainbow\nBe the first to comment on "Fiidii Super Model Kim Kardashian Aa Suum Kho Bak Ti Lo"


hil Fir Dingin Khuachung Ah Alut Mi Ralhrang Le An Kuttang Pawl Cu Pasaltha Nih Tamnawn An Thah - News and Media\nPhekone-PDF Nih PNO An Kah Hna, 4 An Thi. Shan- Karenni (Kaya) ramkulh tonnak Phekhone(ဖယ်ခုံ) nichuah lei kap ah a ummi ralzaam umnak khua ah thil a fir mi SAC ralkap le PNO (pyi-tuh-sit) hna cu kan kah hna hna i minung 4 an thi i 2 hliam an tuar tiah Phekone-PDF batallion (2) nih 20 ah thawng an thanh. Kahdohnak hi June 19 chun Sml 1:00 tluk ah khan Luaipaw(ေလွယ်ပေါ) khua le.\nSawngnankhe(ဆောင်နန်းခဲ) khua kar ah an i kah hi a si. Lahe(လဟယ်) khua, Makhekhan(မခေခမ်း) le Luaipaw khua mi hna zong ral an zaam lio a si. SAC ralkap le PNO nih mawtaw ngan 3 in thil an fir lio ah an kah hna hi a si tiah theih a si. Kahdohnak ah mawtaw cung ah ummi SAC ralkap le PNO lei theih khawh mi minung 6 khen an si i 4 an thi, 2 fak ngai in hliam an tuar kho tiah an langhter.\nPhekhone PDF batallion (2) cu him tein kan kir kho than tiah thawng an thanh. SAC ralkap le PNO nih Phekhone nichuah lei kap khua hna ah May 13 in rallam an rak sial cang i thla khat chung ah inn le mipi thilri tam tuk an hrawh piak hna tiah theih a si. Crd – TCLP


Mah Hmanh Hriamnam Kan Nei Lo Ti Lio Ah Ralhrang Nih Tam Lak Te An Tlaih Than – Thechinlandtoday\nMah Hmanh Hriamnam Kan Nei Lo Ti Lio Ah Ralhrang Nih Tam Lak Te An Tlaih Than\nadmin November 21, 2021 Leave a Comment on Mah Hmanh Hriamnam Kan Nei Lo Ti Lio Ah Ralhrang Nih Tam Lak Te An Tlaih Than\nU Zayar Thaw an Tlaih hnu ah Yangon ah Ralhriam Tampi SAC Ralhrang nih an Tlaih.SAC ralhrang nih NLD CEC chungtel U Zayar Thaw an tlaih hnu ah U Zayar Thaw inn le inn dang pakhat ah ralhriam tampi kan tlaih, tiah hmanthlak he tuzaan MRTV ah thawngpang an chuah. November 18 ah U Zawyar Thaw telh in PDF chungtel minung 40 leng SAC ralhrang nih Yangon ah an rak tlaih hna.\nMRTV ah thawngchimtu U Kyaw Thet Linn cu anulepa le anupi nih fa sinak le pasal sinak in an hlawt. Myanmar Television (MRTV) ah thawngchimtu (presenter/announcer) a rak tuan mi U Kyaw Thet Linn cu anulepa nih siseh, anupi Daw Mya Mya Win nih siseh, kan chimh cawnpiaknak a ngaihlo ruang ah kan hlawt, tiah Min Aung te phu media a si mi Kyeemon (The Mirror) ah an thanh.Atu bantuk in nulepa nih hlawtnak cathanh an chuahhnawh mi hna hi tamdeuh cu a himnak hmun an phan dih, tiah theih a si.\nMRTV Thawngchimtu U Kyaw Thet Cu A Nupi Le A Fa Le Pin Ah A Hringtu Nu Le Pa Nih Fa Sinak In An Hlawt Cang →\n← Tulio Delhi Um Myanmar Ralzam Ramdang Kalnak Lanh Khawh Nak Exit Permit Pek An Duh Ti Loh A Poi Taktak


Yangon ah Kum 4 Ngakchia Pa a Thattu Mandalay ah an Tlaih – THE CHIN JOURNAL\nYangon ah Kum 4 Ngakchia Pa a Thattu Mandalay ah an Tlaih\nSeptember 24, 2019 | The Chin Journal | Hakha, Chin State\nSeptember 22 ah Yangon ramthen, North Okkalapah peng ah kum 4 telawng a si rihmi ngakchia pa a kuttem buin le a hnawng hri in tem buin a thattu pa cu September 24 ah Mandalay ah an tlaih, tiah theih a si.\nSeptember 22 chun ah khan North Okkalapa peng, Swe Pawhkan Industrial Zone sang ah a ummi kum 4 ngakchia pate nih thil a teih liomi a nu sin ah “Leng ah ka chuak ta lai ka nu” taih a ti i inn in a chuak.\nCaan sau nawn a rauh tiang ngakchia pa inn a panh lo tik ah a nu nih a vung kawl.\nAn innpawng ah a ummi sehzung hnulei burbuk lak ah ngakchia pate cu a kut hnih in tem buin le a hnawng ah hri in tem buin a nunnak a rak liammi cu hringtu a nu nih a hmuh.\nNgakchia pa a thattu pa hi kum 25-30 karlak a simi Nay Win Aung tiah auhmi a si i, thah a tongmi ngakchia pa i a pa he sehzung pakhat ah riantuan ti an si.\nSehzung rian an tuannak ah ngakchia pa i a pa hi haotu a si i, mithattu Nay Win Aung hi a kuttang ah rian a tuanmi a si.\nNorth Okkalapah pen uktu bu chungtel U Kyaw Zin nih, “Ngakchia pa i a pa le Nay Win Aung hi rian an tuannak ah an rak i si bal an ti. Cu ruang ah cun Nay Win Aung nih lungfah in kum 4 a simi a fapate hi lehrualchamnak ah a thahpiakmi a si kho,” tiah a chim.\nNay Win Aung cu palik nih an tlaih cang i mithah lainawn sualtuahnak pohma 302 in case an on, tiah theih a si.


Apoi tuk cang, Israel duh lo tuk mi cu Joe Biden nih a tuah cang lai. Israel lei nih zeitin lehnak an tuah lai ti zoh si cang\nFormer President Trump nih Israel a rak dirpi ning vialte le Israel him tein a um khonak ding caah heh tiah rian a rak tuan mi vialte cu pakpalawng a si cang ko lai hi. Judah pawl, Joe Biden vote petu hna lungput zeitin si lai ti cu mi tampi nih an thei duh ngai mi pakhat a si cang\nJeo Biden President a vun si bak in, Israel nih an tih bik mi cu Trump President a rak si lio ah Iran 2015 Nuclear Deal a chuahtak mi kha US, Joe biden nih apehthan lai ti a si cang.\nMah bantuk thawngpang Israel nih a thei bak in a duh caan poah Mossad le IAF hmangin Iran tuk ding in ready in an um peng ti a si. Former Prime Minister Netanyahu nih a rak chim cang kha. Iran nih Nuclear weapons a ngei khawhnak ding caah US a cawlhcang ahcun,\nIsrael le US he hawikom an si nak vialte cu kaltak zong poi a ti lo ning a rak chim cang kha. Arah ding mi zarhpi ni ah, kum 2015 Iran Nuclear Deal kongah, US le Iran cu tonnak an ngei than lai.\nMah bantuk thawngpang a vun chuak than mi nih Middle East ah zeibantuk thil a cang lai ti cu zoh cio si cang. Iran’s State run Television channel nih a langter ning ahcun, Presidential Chief of Staff Mahmoud Veazi nih, Trump President arak si lio ah a tuah mi, US nih Iran Nuclear Deal ruangah dantatnak a kalpi mi Oil, Shipping Sanctions vialte cu Joe Biden nih a dawngter dih lai tiin a chim\nPresident Hassan Rouhani’s chief of staff, Mahmoud Vaezi nih a chim ning ahcun, Trump president a si loah dantatnak (Trump-era sanctions) 1,040 vialte cu dawngter ding in ceihmainak ngei a si cang tiin a chim.\nMah lawng si lo in Iran hruaitu pawl, Trump nih a rak hrem mi pawl supreme leader’s inner circle members zong an luat cang lai tinak a si. Natein US officials nih cun, Washington le Tehran ceihmainak ngei ding mi kongah thil tampi tuah ding mi a um tiin a langter\nGerman Foreign Minister Heiko Maas nih a chim ning ahcun, “Nuclear deal kongah thil tha hmuh ding mi tampi a um cang, natein zoh than ding mi thil tampi a um rih tiin, US Secretary of State Antony Blinken he joint press conference an tuahnak ah a chim\nZarhpi ni ah, US National Security Adviser Jake Sullivan nih tuah ding mi tampi a um than ri tiin a chim. US President Joe Biden’s administration nih kum 2015 Nuclear Deal cu pehthan an duh,\nIran nih an Elect President The Butcher Ebrahaim Raisi cu phunglam ning in President caah biakamnak an tuah hlan ah, US he Nuclear Deal kongah pehtlaihnak ngeithan ding in lam an kawl tiin Expert nih an chim. Zarhpi ni ah Iran Nuclear deal thil dang buaipi ding in IDF Chief Kovi Washington ah a kal lai. Credit-RTK\nBe the first to comment on "Apoi tuk cang, Israel duh lo tuk mi cu Joe Biden nih a tuah cang lai. Israel lei nih zeitin lehnak an tuah lai ti zoh si cang"


India Nih Minung Nuai 4 Rammi Sinak Chuh Ding In A Thanh – THE CHINLAND POST\nIndia Nih Minung Nuai 4 Rammi Sinak Chuh Ding In A Thanh\nCity Hunter| 2018 July 31| India ram, Assam state ah kum 10 renglo khua a sa cangmi minung nuai 4 cu rammi sinak chuh an si lai tiah an min cazin cu tuanvo ngeitu hna nih an thanh.\nCu cazin chung ah mi tamdeuh cu Bengali holh a hmangmi Islam biaknak chungtel an si. Anmah nihhin Bangladesh ram timi a chuah hlan 1971 kum hlan i India ram ah khua an rak sak kong tette an hmuhsak a hau lai. Hiti kan tawlrel cu Bangladesh in phunglutlo khua a rak sami pawl thianhchuah kan duh caah a si” tiah India cozah in tuanvo ngeitu hna nih an chim.\nMinung cazin thanhchuah a si ruang ah buainak a chuak lai ti an phan caah atu cu ahohmanh hmakhatte ah ramchung in kan thawl, kan dawi rih hna lai lo tiah tiah tuanvo ngeitu hna nih an chimchih.\nHi minung nuai 4 cu rammi sinak caah biaceih zung ah ayukhan nak nawl an ngei lai nain caan saupi biaceih zung ah biaceih an tong kho.\n1971 March 25 ah Bangladesh ram cu Pakistan ram in a chuak i a dangte zalonnak an thanh. Cu lio ah ramhnih ralpi a rak tho i minung nuai renglo India ram, Assam state chung ah an zaam.\nHi ralpi a chuah hlan ah Assam state ah a phan i khua a sami hna cu India cozah nih rammi sinak a pek hna. Atu lio Assam state ah milu zapi hi nuai 30 hrawng an si. Bangladesh ram tiah zalonnak thanh hnu i Assam state a rak phanmi le khuasami pawl kha atu bantuk in rammi sinak an chuh hna hi a si.\nIndia nih phunglutlo khuasami Islam biaknak chungtel pawl cu ramchung in kan thawl hna lai tiah tu lio cozah nawlngeitu Hindu Miphun Party tiah mizapi nih an hngalhmi BJP party lutlai Chief Minister Narendra Modi nih a chim.\nInnpa a simi Bangladesh ram milu nuai 4 an ram chung ah kan kuat hna lai tiah India cozah nih a chimmi cu fawite in cohlan an tim hna lo.\nAtu thil kong hi India nih minung tampi rammi sinak ngei lo in a serchuahmi a si tiah hlathlaitu hna nih an chim i nichuah Asia ramchung ah buainak a chuak kho tiah an ruahdamh.\nPrevious American Hi Hrocer Lo Ding Tiah Donald Trump Nih Iran’s Ralrin A Pek\nNext Canada Nuhrin Covo Museum Ah Chiahmi Aung San Suu Kyi Hmanthlak Hnon Dingin Bia An Chah


Malaysia Lautu Youth Authawng: PHUNGCHIM\nMalaysia Lautu Youth Authawng\nLai Model Boy & Girl Slideshow:\nJESUH MIN IN MAW TIPIL KA IN KUN LAI ?\nMassage : Mang Vung Lian\nLamkaltu 2 : 28 Peter nih annih cu a thawh hna i, “Nan dihlak in, pakhat hmanh bau loin, nan sualnak khan i mer tuah u, nan sualnak kha, ngaihthiam nan si nakhnga nan sualnak khan i mer u law Jesuh Khrih min in tipilnak ing tuah u; cun Pathian laksawng Thiang Thlarau kha nan hmuh lai.\nLamkaltu 8 : 16 Zeicahtiah Thiang Thlarau cu annih lakah khan aho cung hmanh ah a tlung rih lo; Bawipa Jesuh min in tipil lawng an rak ing rih.\nLamkaltu 10 : 48 Cucaah Jesuh Khrih min in tipil in awk kha a fial hna. Cun kan sinah tlawmpal in cam ko rih, tiah an nawl.\nLamkaltu 19 : 5 Cucu an theih tikah annih cu Bawipa Jesuh min in tipilnak kha an ing.\nLamkaltu 22 : 16 Cucaah zeicahdah sau deuh ngan a herh? Tho law tipilnak ing ko, amah min na auhnak thawngin na sualnak vialte kha i thianh ko,’ tiah a ka ti.\nMathai 28 : 18-19 Jesuh nih cun a hun naih hna i, “Vancung le vawlei cung i a ummi nawl ngeihnak vialte cu pek ka si cang. 19Cucaah khuazakip ah va kal u law miphun vialte kha ka zultu ah va ser hna u; Pa le Fapa le Thiang Thlarau min in tipilnak va pe hna u law,…\nOneness Penticostal Theology nih cun “ Jesuh Min in tipil kan in awk a si “. Pa, Fa , Thiangthlarau Min in kan in awk a si lo, ti a si. Thumkomh Pathian an pom lo. Cun Laimi lak ah Thumkomh ( Trinity ) a pom fon ko na in “ Jesuh Min in tipil In Chan a si cang“. Cucaah Jesuh Min in tipil kan in awk hrim a si a ti mi zong kan um lio te\nA cunglei i Baibal caang hna ah hin Jesuh Min in tipil ing uh a ti bak ko caah Jesuh Min in kan in awk a si ko. Lamkaltu hna nih Jesuh Min in phung an chim, Jesuh Min in Mizaw an dam ter, Jesuh Min in Khuachia an `hawl, Jesuh Min in khuaruah har thil an tuah hna. Thil lianngan bik an tuah mi cu, Jesuh Min in tipil nak in awk ah an fial hna. An nun cu Jesuh Khrih ah khan a si caah Jesuh Min in an nung.\nJesuh Khrih nih vancung le vawlei cung i nawlngeihnak vialte cu pek dih ka si cang ( Mathai 28 : 18 ) a ti bantuk in Jesuh nawlngeihnak le a `hawnnak kha an rian`uannak ah an hman. Bianabia ah, Jesuh Min in Khuachia an `hawl tik ah “ Jesuh “ timi min ruangah si lo in “ Jesuh a nawlngeihnak le a `hawnnak “ ruangah khuachia an `hawl khawh. Cuve bantuk cun Piter le Johan nih mizengpa an damter lio ah khan ‘ Jesuh Min in an ti tik ah’ “ Kan bawipa Jesuh i a nawlngeihnak le a `hawnnak thawng in “ an ti nak a si.\nTahchunhnak ah Hakha zalampawng ah khin, Nan dum kan hrawh lai tiah mipakhat nih a ti. Zeicaah nan ka hrawhpiak lai ? Ka dum cu keimah nawl lo in nan hrawk kho lo ka ti tik ah, Myodaw Sipin bawi a min le a ca kha an ka hmuhsak tikah a therh in ka ther. A min kha ka `ih mi si lo in a nawl ngeihnak kha ka `ih mi a si. Cuve bantuk in Jesuh Min in thil an tuah mi cu, Jesuh Nawlngeihnak in an tuah mi a si. Hiti a si ruangah pei Jesuh Min in tipil nakin ding ah Lamkaltu hna nih an forh hna a si cu! An Bawipa Jesuh nawlngeihnak ah an nung. A cawnpiak ning tein thih tiang an zulh. A cawnpiak mi hna pakhat cu.: Thawng`ha phuang uh. A zum mi paoh kha Pa, Fa , Thiangthlarau min in tipilnak pe uh ti a si.\nBiatlangkilhnak ah, Jesuh Min in timi cu “Jesuh Nawlngeihnak le `hawnnak in “ ti a sullam a si.\nPa, Fa, Thiangthlarau min in ti cu tipil indan, (formula) Jesuh nih a cawnpiak mi a si.\nCu a si caah, Jesuh Khrih thawng in Pa le Fa le Thiangthlarau min in tipilnak ing cio hna uh sih.\n“Zohchunh Awktlak Mino” I timo. 4:12\nMessage – Rev. Ria Ce (MLCF Pastor)\nMalaysia Lautu Christian Youth Fellowship, Motto cu “ Zohchung Awtlak Mino” ti hi a si. Hi bia hi Paul nih Timote sin ah a chim mi bia a si. Hi can lio ah hin Timote hi Kum 35-40 kar a si lio a si ti a si. (NSB) Zeibantuk ah dah zohchunh awktlak si a herh timi ‘ 6 ‘ in a langhter.\n1. Na bia chim na holhh rel ah (In word)\n2. Na zia na za ah ( In conduct)\n3. Dawtnak ah (In love)\n4. Thlarau ah (In Spirit)\n5. Zumhnak ah (In Faith)\n6. Thiannak ah ( In purity)\nKan Bible ah zohchunh awk a tlak mi mino (3) hna Nun i cawn hna u sih.\n1. Joseph cu a ka in bia `ha lo a chim lo. Mi sualnak a phuang lo, Mi`hat lonak kong a chim lo. Hmurkaa aa sum kho mi pa a si.\n2. Sual a zamtak, Thiannak `anhtu a si.\n3. A ral cungah dawtnak, zaangfahnak le ngaihthiam khawhnak nun a ngei.\n4. Pathian a `ih, lehrul cham a duh lo.\n5. Pathian nih a umpi.\n6. Pathian cawisang a tong i a rian a kai zongah porhlawtnak a ngei lo.\n1. Daniel cu a fekmi bia chahnak a ngei i a nun chung a zulh. (Daniel – 1:8)\n2. A sualnak an hmu lo, thil`ha lo le a fellonak an hmuh kho lo. (Daniel – 6:4-5)\n3. Thlacam nun le Thang`hat nun a ngei i harnak chungin a tuah kho peng. (Daniel -9:2-3)\n4. A pum hrimhrim thur hnawmhter a duh lo.\n1. A pa fial mi rian felte in a `uan. ( I Samuel – 17:20)\n2. A rian `uan mi ah zumhawk aa tlak. (I Samuel – 17:33-37)\nA rian a hmete zongah a upat.\n3. Pathian a zumh, a min aa put ngam. (I Samuel – 17:45)\n4. Miphun harnak kha a mah harnak ah a ruah i a mah nih phorh a duh. (I Samuel -17:34)\n5. Pathian nih chiti a thuh ko cang nain Siangpahrang aa cuh lo. A caan hngah thiamnak nun a ngei.\n6. Sual ngaihchihnak, midang sual ngaihthiamnak le zaangfahnak thinlung a ngei peng.\n7. A mah sin ah Bawipa a um.\nU le nau hna “Zohchunh Awktlak Mino” timi tlangtar kan theih peng ko nain zeibantuk zawn ah dah zohchunh awk si a hau ti, kan thei ton lo. A cung lei tawi tein ka langhter mi mino (3) hna nun hi zoh law Paul nih Timote siter a duhmi nun cu a tliang ko. Zohchunh awktlak si na duh taktak ahcun a cunglei kan langhter mi hi `ha tein rel law tuah ko. Thiangthlarau nih an bawmh lai i zohchunh awktlak na si ko lai.\nPATHIAN BIA TAWI IN CAWNPIAKNAK\n“ Thawng`ha kan phuan lo ahcun buai bainak thil pakhatkhat a rak phan kho”.\nII Siangpahrang -7:9\n“Moses nunnak kan zoh tik ah Bawipa cu a mi hna an herhmi a pek tawn hna”.\nNehemiah – 9:19-21, II Korin – 6:1, Kolose – 1:15\n“Bawipa aa tel lo ahcun minung thazang nih tuah khawh a si lo. Hruaitu le a hnu zul hna cu lungrual tein hmai kal `i khawh hi a bia tukmi a si”. John – 15:5\n“~ihnak ngei hlah u! Pathian nih an um pi hna lai. Thazang der in um hlah u! Harnak i a hnu lei ah Pathian thil ti khawhnak khuaruah har cu nan hmuh lai”.\nLuke – 1: 10; 2:10, Hebru – 32:6\n“Rian kan `uan tik ah Pathian lawng i bochan ding, kan nun zia kan holh rel ning tiang in Pathian mi sinak langhter kan hau. Pathian sinah kan nun kan chiah hi a herhbik le a biapi bikmi a si”. Genesis – 39:23, Exodus – 33:15\n“Bawipa aa tel lomi nunnak cu `ih a nung tuk, Pathian aa tel lawnglawng ah kan phak kan umnak hmun paoh ah lungrethei van sannak in kan him lai. Chin miphun hna nih Pathian lawng kha i ngat chan in kan um ahcun zeithil hmanh khi `ih awk a um lo…”.\n“Khrih zumtu sinak ahhin nikhat chung caah Pathian thang`hat hramthawk cu kan thiam. Nikhat chung Pathian thang`hatnak hramthawk cu kan thiam nain a donghnak ahcun mah duh ning in thang`hat kan hmang. A hramthawk in a donghnak tiang Pathian he lawng in kal ti hna u sih…”. I Korin – 3:23, Galati – 3:3\nCho (Mindat) Pastor\n“Khrih he `uan `i, kal `i ahcun teinak kan hmuh ko lai. Khrih chung ah kan um lawng ah zeithil kan tuah paoh ah teinak kan hmuh lai”. Luke – 11:23, John – 15:4\n“ A dik a hmanmi lam kan zulh khawhnak hnga le kan tuahmi thil kip ah dinfelnak nun kan ngeih a hau”. Joshua – 1:7\n“Zungzal in zungzal tiang Bawipa kha na thin lung dihlak in naa bochan lai”.\nBiathlam – 3:5, Salm – 37:8\n“Rethei ngai in rian na `uan ko zong ah thangchiatnak, mawhchiatnak in na luat lai lo”.\nI Timote – 5:8; 4:10, Luke – 10:29\n“Ram le Miphun `hatnak, dinfelnak na kawl na `uan lai. Pathian kha No.1 ah na chiah lai i a mah nih na herhmi nakin tam deuh in an pek ko lai.” Mattahi – 6:33, Amos-4:12\n“Khrihfa nunzia cu a tak a si mi nunzia khi a si”. John – 1:14\n“Pathian sinah lawmhbia chim cu Pathian sunparnak a langhnak ding caah a si. Rumnak timi a muru cu phaisa a si lo, Minung thazang tampi ngeih khi a si an ti. Pathian nih nan fa le hna cu a dawtnak a vel in a kulh hna”. Salm – 65:11; 59:23\n“ Thiangthlarau cu kanmah he a um caah kan i ruah chanmi thil zeizong tlam a tlin ter.\nI Siangpahrang – 19\n*** A cunglei Pathian bia cawnpiaknak hna hi 2011, Kumthar chungah ACR zung rian`uan, Miphun dirhkamh tu hna kha Pathian sin ah thazang lak in kar hlan ding in Malaysia Fellowship kip Pastor hna nih Pathian biatawi in forhfialnak an ngeihmi hna kha 2011, Mipi hna sin ah lungsia herhnak tampi he ka lak chin mi a si.\nPHAISA THLEN RET\nJESUH MIN IN MAW TIPIL KA IN KUN LAI ? Massage : M...\nNa Ruahning/Hmuhning Chimnak\nMino Lente Celhnak\nA Voi (1)nak Mlcyf Sport Day, 2011 Slideshow:\nLAUTU YOUTH ALBUM\nMLCYF Authawng. Awesome Inc. theme. Powered by Blogger.


Mei lei phyithawngsuh vuanci bawibik le pahnihnak bawi vuanci pa le an nupi le phaisa eibuar nak kong he pethleih in check an timh hna… – LAI NEWS\nMei lei phyithawngsuh vuanci bawibik le pahnihnak bawi vuanci pa le an nupi le phaisa eibuar nak kong he pethleih in check an timh hna…\nJuly thla 4 thlahramthawk hrawngah khan mei lei vuanci zung cu eibuar hlat hlai tu committee nih phaisa eibuar konghe pehthleih in hlat hlainak an tuah hna i a hnulei minung rian ngeitu pyithawngsuh vuanci U win khine le a nupi ,a chang pa vuanci U Tun Naing le anupi le an bank cazin vialte zong check piak ansi tiah thawng theih a si.\nJuly 9 ah khan pyithawngsuh vuanci le an nupi le an zapi ah minung pa 4 hna ih an bank cazin vialte cu kawlram center bank nih check piak ding in eibuar hlat hlai tu committee nih ca an kuat hna.\nCu ruangah kawlram center bank nih mahhna pa 4 i an bank cauk cu cozah bank vialte sihnaseh private bank vialte sin ah an bank cauk cazin vialte rak check piak dingin nawl an chuahnak ca an kuat dih hna.\nNLD cozah chan ah hin hi bantuk phaisa eibuar nak kong ah bawi pawl an check mi hna hi an um pah lengmang cang. A luan cia 2018 kum lio zongah khan simanking le bandayee vuanci U kyaw win zong an rak check i a rian zong a chuah tak beh. A si nain phaisa a eibuar nak tu cu an hmuh lo.\nTaningtaree vuanci chok nu zong a tu hi phaisa Ziknawk eibuar case in an thleih i bia an ceih piak lio a si .\nA tu tan i mei lei pyithawngsuh vuanci le an nupi le zong phaisa ziknawk eibuar kong he check an si ve lai . Zei dah an lawh te lai ti cu theih khawh a si rih lo.\nMNA Vanlawng mawngtu le riantuan tu hna cu Yangon Novatal Hotel ah lawmhnak puai an tuah piak hna!\nKawlram thonginn 6 buainak ah minung 4 an thi cang


Kawl Ralkap le Rakhine Ralkap(AA) Avoi(1)nak Ton Biaruahnak An Ngei – THE CHINLAND POST\nKawl Ralkap le Rakhine Ralkap(AA) Avoi(1)nak Ton Biaruahnak An Ngei\nSalai David Van| TCP-Hakha| 2020December11| Kumhnih Chung fak pi in a kap tawn mi Kawl Ralkap aiawh hna le Rakhine (AA) ralkap aiawh hna cu December 9, 2020 ah Suimilam Pakhat tluk tonbiaruahnak an ngei tiah theih a si.\nHi kong he pehtlai in AA kong chimrelnak nawl ngei U Khan Tu Kha nih “ Pansan ah Kawl ralkap ai awh hna le Rakhine (AA) ralkap ai awh hna suimilam pakhat tluk tonbiaruahnak kan ngei. Hi kan biaruahnak ah biapi in kan i ceihhmai mi cu Rakhine ram ah 2020 thimnak tuah khawh than nak ding le kahdaihnak taktak a um khawh nak hnga biapi in ceihhmaiti nak kan ngei. A ruah hlan zongah biaruahnak a ngei colh than kho kan si tiah RFA ah a chim.\nKawl ralkap lei tuanvo ngei pehtlaih khawh kan zuam ko hna nain atu tiang cu zei aw-ann hmanh kan thei kho rih lo. Asinain tutan i biaruahnak a ngeimi hna hi RFA nih kan dothlat khawh tawk ah cun Kawl ralkap lei in BogyokeToe Ye hruai mi hna le AA lei in buhmu choh Ngio Thun hruai mi an si tiah theih a si. Ref: RFA Burmese\nPrevious Mandalay Ah Covid Zulh Phung A Zul Lomi Hna Sin In Nili Chungah Ks. 28,000,000 Renglo An Hmuh\nNext CHRO nih 2020 Chin miphun nuhrin covo dirhmun report a chuah lai


Nihin CNF An Headquarter In An Chuak! – Kawltu Team\nNihin ah CNF nih An Facebook page ah an Headquarter in an chuahnak hmanthlak an langhter. CNF/CNA nih hin a lang in si loin a thli te le lang lo tein Ralhrang an rak doh peng hna. A cheu CNA hna cu KIA bawm dingin an kal i KIA sinah Ralhrang an va doh hna tiah thawngpang zong kan theih cio hna. Hi dohnak ahhin CNA lei in a thimi 2 an um cang hna. A tutan Mipi nih ceihphai takmi CDF zongah hin CNF/CNA cawlcanghnak ai tel ve tiah bialeng a um nain CNF lei nih cun fiang tein an chim ve rih lo.\nArakhan Army zong nih nizaan ah khan an min tein chuak in Ralhrang an doh ve cang hna tiah thawng kan theih. Nihin ah hi bantuk in CNF/A an headquarter in an cawlcanghnak hmanthlak kan hmuh tikah ahhin CNF/A min top in Ralhrang doh ve an timh a si cang ko lai tiah zumhnak a tampi. CNF/A hi an tlintlak loin kan hmuh hna zongah mipi nih thazaang pe chin lengmang ko hna uhsih. Kan Chin Ralkap kan ngaihchunh te cu pei an si ve cu. CNF/A Bawipa nih dirhpi peng ko hna seh!\nRelchap: Hakha CDF Nih Ralkap le Palek Sakhaan An Kah, An Laak Piak Hna!\n← Mizoram Chung Vialte Total Lockdown Asi Dih Cang Lai!\nRalkap Nih Dawr Pathum Chungin Thil Tam Tak Tak An Fir! →


Chinmi Tampi Khua Kan Saknak New Delhi India Ah Coronavirus A Ngeimi An Karh Chin Lengmang – Chin World News Evening\nNew Delhi: Nikhat chung lawng bak ah coronavirus a ngeimi minung 235 an i chap. India ramchung ah hi zawtnak in a zawmi dihlak hi minung 2069 bak an phan cang. Cu chung ah a thimi hi 53 an tling cang tiah Union health ministry lei nih an thanh. Health ministry nih a chim chih rihmi cu hi a zawmi chung ah active cases hi minung 1860 bak an si i minung 155 hna cu an dam tthan cang tiah a chim chih.\nUN human rights chief zong India ram ah khua a sami ralzaam pawl kong ah a lungre a thei ngaingai cang. Hi zawtnak ramchung ah a karh lo nak ding caah tiin a cozah nih leng chuaklo ding le rian ttuan rihlo ding in thawng thanh a hung si. India cozah nih ni 21 chung bak lockdown a tuah tik ah raalzaam dirhmun in khua a sami pawl khuasaknak kong ah lungrethei ngaingai a si tiah a lungretheihnak a langhter.\nPrime Minister Narendra Modi nih kan hnu March thla ni 24 thok April 14 tiang ni 24 chung bak national lockdown a thanh. Cu tik ah India ramchung ah raalzaam dirhmun in khua a sami hmun kip ah rian a ttuanmi vialte an rian in dinhter viar a hung si. Cu caah nikhat ttuanmi a ei chommi raalzaam pawl ca ko ah hi lockdown nih hin harnak tampi a chuahter.\nKan hnu February ni 15 hnu in India ramchung ah a rak lutmi ramleng minung vialte hna zong erh an si. Zawtnak an ngeih le ngeihlo ai fian hlan chung paoh cu eih dih ding ti a si. Cu hnu ah nawlngeitu hna nih zawtnak a ngei loh ti ah tthate in thanh hnu lawng ah an ram lei ah kir sianh an si lai tiah an chim. Ref: Times of India


Jerusalem Khualipi Buainak Aruang: Isak Fa Israel le Ishmael Fa Muslim | Faiceu News\nInnpiCaparJerusalem Khualipi Buainak Aruang: Isak Fa Israel le Ishmael Fa Muslim\nJerusalem Khualipi Buainak Aruang: Isak Fa Israel le Ishmael Fa Muslim\nDecember 7, 2017 David Ceu Capar 0\nAn thawhkehnak tuanbia ka tial hlan ah President Trump le Jerusalem khualipi kong ka tial hmasa lai.\nKhualipi Buai Jerusalem le President Trump\nUS President dangdang nih an duh nain an tuah ngam lo mi kha President Trump nih a tuahtop. Jerusalem hi Israel khualipi a si tiah a thanh. Israel khuapi Tel Aviv in Jerusalem ah US Embassy tthial a si lai.\nVawleicung ram tampi le Islamic ram pawl nih tluang an khawnhnawh, an tthihphaih len nain President Trump nih raltha in a pah tthiamthiam i, thimnak campaign lio a biakam a tlinter.\nPalestinian Muslim le Muslim ralhrang nih buainak fak an chuahpi lai, thisen a luang lai ti hi a fiang ngaimi thil hnuzul a si.\nAbraham Tefa Veve Israel le Muslim\nAbraham le Sarah fapa Isak cithlak in Israel miphun an chuak. Abraham le a salnu Hagar fapa Ishmael ciruang in Muslim an chuakkek.\nIsak cu Pathian biakam fa a si, Pathian nih Abraham sinah a kamhmi tefa kha. Ishmael cu minung khuakhanmi fa a si, Sarah nih a va sinah Hagar pawiter a fial mi kha.\nPathian nih Ur khuami Abraham kha Canan ram kan pek lai tiah a kamh i, cuka ah cun a kal. Canan miphun cu Noah fapa Ham tefa an si. Ham cu a pa Noah nih zu a rit lio ah chiat a serh mi kha a si. Nihin ah Canan miphun cu ahote set dah an si tiah tehte fek hmuh khawh a si lo.\nMuslim nih Abraham cu an chuahkehnak an pu ah an pom i, Pathian biakam fa si kha an i cuh. U le nau bak an si nain Muslim le Israel hi rul le ral bang an do bikmi an si, Jerusalem khualipi zong cu an i cuh lengmang i, nihin tiang in khuaci mui in an um.\nAn I Cuhmi Jerusalem Khualipi, Biaknak Khuathiang\nJerusalem khualipi tuanbia ka tial vima ahcun a sau tuk lai. A com tete in ka run com lai.\nJerusalem khualipi hi Jew (Israel) biaknak, Khrihfa biaknak le Muslim biaknak i khuathiang a si.\nKhrihfa biaknak caah vailam i Khrih an tahnak Kalvari tlang tehna, Khrih ruak vuinak hmun i sakmi biakinn Church of the Holy Sepulchre tehna, Olive tlang tehna tbk. a umnak khua a si.\nIsrael khualipi a si, a bik in East Jerusalem a simi Jerusalem khuahlun khi Siangpahrang David Khualipi a si i, 960 B.C. ah Siangpahrang Solomon nih Temple a saknak hmun a si. Cu hmun cu Abraham nih Isak thawi a timhnak Moriah tlang kha a si i, cu Moriah tlang cu nihin ah Temple Mount tiah Israel nih an auh.\nSolomon Temple a rawh hnupi 45-425 B.C.ah Profet Nehemiah nih Solomon Temple cu a sak than.\nB.C a dih hnu A.D 632 ah Muslim profet Muhammad kha khual a tlawng i Moriah tlang cu a pal. Cuka ah cun a riak i vancungmi sinin langhnak a hmuhnak tlang a si tiah Muslim nih an ti. Hika hmun ah profet Muhammad hi a thi i, van i a kainak tlang a si, an ti fawn.\nA.D. 637 ah Muslim siangpahrang Omar nih Jerusalem khua uktu Byzantine Khrihfa kha a hun tei hna.\nA.D. 691 ah Muslim nih Moriah tlang ah cun Muslim biakinn the Rock of Dome timi khi an hun sak.\nPathian Bia bang, A mi Israel miphun cu kakip ah a tthekdarh hna i, kum 1948 ah a funtom than hna, U.N. nih Israel ram khi an ram tiah a hun pompiak hna.\nJerusalem hi BC in AD chan ah Assyria, Babylon, Persia, Greek, Rom, hlan lio Khrihfa, Muslim siangpahrang pawl, British tbk. nih an rak tuk i an rak uk hna. Israel miphun cu an i thekdarh ko nain zeimawzat nih Jerusalem khua an hlumh tthiam ko.\nA hnu bik a uktu cu British an si i, kum 1948 i U.N. nih Israel ram a hun pompiak hna hnu in ramkawp in an ukmi Israel le Jordan an i then. Kum 1967 lio Ni 6 ral ah Israel nih Jordan sinin East Jerusalem khi a rak tuk i, a rak lak.\nMuslim biakinn Rock of Dome belte hrawh ahcun a buai tuk ding a si caah Israel nih Jordan kha zohkhenhtu tuanvo a sianh.\nAsinain Israel mi lung a thi lo, Solomon Temple hmun a si tiah Rock of Dome kam um Tahnak Vampang hoih in thla an cam. Cu lawng cun an lung a thi lo, Rock of Dome hmun khi ni khatkhat tinco than an duh.\nPalestinian Muslim Nih Jerusalem Hi An Khualipi Ah Ser An Duh\nMitthawng Samson nih Gaza ah Filistine miphun kha an rak phomh tawn hna. Filistine kha Israel nakin a rak tthawntthat deuh lio chan ah a si.\nHi nih a langhtermi Israel le Palestinian hi raltonh in khua an rak sa, khuacaan a kal lengmang i, i cawhnuk in khua an hung sati. Jerusalem khualipi tiangin i cawhnuk in khua an hung sa.\nIsrael ramchung West Bank le Gaza Strip khi Palestinian Muslim nih fonh i ram khat ah ser an duh. Rock of Dome umnak East Jerusalem khi an khualipi ah ser an duh. Arab le Muslim ram vialte nih Palestinian hi an ttanpi hna.\nHitihin Israel le Palestinian nih Jerusalem an i cuh caah ramdang cozah vialte nih Jerusalem ah an Embassy zung an chia ngam lo, Tel Aviv khua tu ah an i beng viar.\nAsinain kum 1949 ah Israel Parliament nih Jerusalem cu Israel khualipi a si tiah bia a khiah i, acozah hmunpi ah a hman.\nA hawi tthabik U.S.hmanh nih Israel biakhiahnak a zulhpiak ngam lo, Jerusalem cu Israel khualipi a tipi ngam lo.\nPresident Clinton le President G.W. Bush nih thimnak campaign an tuah lio ah Jerusalem hi Israel khualipi pompiak ding le U.S. Embassy thial ding bia an kamh hna nain a caan a tling tikah an i zukphiak.\nZeicatiah Arab ram pawl tbk. nih awlok an chawnh hna, tluang an khawnhnawh hna tikah a buai tuk ai lai an ti i an kalpi ngam lo.\nPresident Trump zong nih thim lio campaign biakam a ser ve i a hun kalpi tikah Arab ram pawl nih awlok an chawnh ve, ‘thisen luan ding le ralhrang tiang’ chuankhan in an thihphaih. Secular media vialte ti awk le ramkip cozah ti awk in bia fifi in an tongh nain President Trump nih raltha in a pah tthiamtthiam.\nJerusalem cu Israel khualipi a si tiah dotla in a thanh cang. Embassy a tthial lai. European Union le U.N. le Pope Francis nih fakpi in an soisel colh.\nBaibal le tuanbia dik nih fiangte in Jerusalem cu Israel khualipi a sinak an langhter nain Muslim cathiang Koran nih Jerusalem cu Palestinian khualipi a si, a ti bal.\nMuslim nih Jerusalem an duhnak cu, an profet Muhammad langhnak a hmuhnak le a thihnak hmun an ti caah Rock of Dome biakinn an sak caah a si bik.\nRock of Dome cu Muslim hmun thiang bik a si lo, Mecca tu a si. Thla an cam tikah Rock of Dome cu a tawkawng an chit i Mecca lei hoih in thla an cam.\nIsrael Jew tu nih Tahnak Vampang hmailei an hoih i, Solomon Temple hmun Rock of Dome hoih in thla an cam, an caah hmun thiang bik a si caah.\nPresident Trump biakhiah nih hin zeitluk fak in dah Muslim sermi buainak a chuahpi te lai ti rak cuan ve ko.\nCaan dongh lainak kong, Baibal nih a chimmi zong rak philh hlah. Khrih dodaltu pa (anti-christ) nih khi hmun ah khin remnak a ser te lai. Cucu buainak fakpi a chuah hnu ah a si te lai.\nHi kong hi Profet Daniel nih ‘thiotu fihnung (Khrih dotu)’ nih hmunthiang Biakinn i a dir te lai a timi kha a si. Hi bia hi Jesuh hrimhrim nih a nolh ko khah(Matt. 24:15-ff; Dan. 9:27; 11:31).\nChingchiah: Hi cabia cu, Salai B. Chan Khar nih miphun zawnruahnak lungthin tak he a thawlhmi a si. Cuhlan caan zongah Capar țhațha tampi a rak kan tialpiak tawntu a si. A cungah lunglawmhnak tampi kan ngei tizong van langhter țhan kan duh ko. A nih hi, a chuahkehnak khua cu Thantlang peng Tlangpi khua a si i, a fale minung 3 le tiin an chungtling in Australia ah khuasa mi an si.


SUISUI RUAK KHAMTU HNA CU ZEITIN HMANH TUAH DAWH AN SI TI LO – The Chinlung Post\nOctober 9, 2020 admin Local News 0\nKan farnu Sui Hlei Tial, a ruak lamkam ah an phumter mi hna kong he pehtlai in, Chin Ramkulh Cozah aiawh in Minister Pu Soe Htet, Upadi Choh Pu Sonny Thang Cung, Chin Ramkulh Uknak Bawizik U Toe Win le Ramkulh Palek Bawizik hna nih tonnak an ngei tiah thawng kan theih. Ramkulh Cozah nih hi kong he pehtlai in an va ton hna nak ah TYA/TSC le Khuanu Khuapa hna zong an i tel i, thil phunthum an hal hna tiah thawng kan theih.\nCozah lei nih an ton mi hna kong he pehtlai in, TYA chungtel Salai Elvis nih, Kanmah lei kap in, hi kongkau ah mizapi lei teltumnak in zalong mi hlathlai phu dirh i hmuhchuahmi fiannak le dantatnak ngeih ding, Peng huap COVID-19 Committee ah khuami telh ding le hi hnu ah hi bantuk a um lo nakding le COVID-19 zulh phung he aa tlak in aho mithi zong, thlaanhmun te ah i vui khawh nakhnga tawlrelpiak ding timi phunthum kan hal hna.\nHi phunthum hi hmaizarh chung tal ahkhin cun Cozah lei nih cathanh an kan chuahpiak te ko lai ti kan zumh. Ca an chuah mi ning zoh in kan cawlcang te lai,” tiah The Hakha Post ah a chim.Cozah lei an halmi hna kong he pehtlai in phun hnih cu Cozah lei zong nih kan tawlrelpiak hna lai tiah Chin Ramkulh Municipal and Electric Minister Pu Soe Htet nih a chim.\nMino lei nih hi kong ah a kan hal mi phunthum a um. An kan halmi chung in, a pahnihnak COVID-19 Committee ah Chinmi itel ding in kan tawlrelpiak than hna lai. Cun, a pathumnak a kan hal mi zong hi kan tawlrelpiak hna lai. Kanmah lei kap nih tha tein ca zong kan chuahpiak than hna lai. A pakhatnak an kan hal mi tu hi cu harnak a um bantuk in buainak zong a chuak kho mi dirhmun a si.\nRakhine ram zong ah atu bantuk in an kan hal mi an tuah i buainak zong a um caah hihi cu a har ko, tiah The Hakha Post ah a chim.Mai Sui Hlei Tial a thihnak kong he pehtlai in Chin Zatlang Phu phu 13 hna zong nih lungtlin lonak le duh lonak cathanh October 7 zaan ah an chuah tiah theih a si.Cun, atu bantuk in lamkam ah ruak phuumter mi kong ah rian ngei upa hna dantat ding le tat lo ding kong ah Chin Ramkulh, Upadi Choh Pu Sonny Thang Cung nih,\nHmasa bik ah chungkhar lei an tuar ning hi ka theihthiam tuk hna. Hi thil canghe pehtlai in Thantlang ah kan kal. Mino lei zong nih tuahpiak ding in a kan hal mi a um. A kan halmi chung ah tuah awk a tlak mi le tlak lomi zong a um. Cozah riantuan mi hna caah zulhphung zong tampi a um ve.\nCozah riantuan pakhat dantat ding timi ahhin an tuahser ning hi tha tein zohpiak hmasa a hau. Zulhphung serpiak mi leeng in an tuah maw tuah lo timi zong hi zoh hnu ah tuah hmasa a hau. Keimah leikap tu nih cun buainak zeihmanh um loin tawlrel kan duh ko, tiah a chim. Credit: The Hakha Post.\nVideo Than Tlang Khua Bawi Pu Tum Bik Kha Rak Chim Uh


Van Hlei Sung- Ram buaih ko lio ah MIPI mithuh in a ttha ngai bang khua hei i khaanter – Onlinenungak\nRam le miphun caah nunnak pek in thih cuahmah lio ah fimzer nawn le capo in le hrokhrawl in caa a ttial peng mi hi cu mu, vawlei cungah chuahchan ngei lo mi zaangfaak le mi paam an si tiah ka ruah. Umhar pheng zongin an ttialmi rel lo ding.\nFB in block hna ding. Khuazei maw tthatnak asi tiin thil an tuah mi zong an mah kut in laak lo ding. Attention seeker (laiholh in ka thiam lo – mipi nih ka zoh hna seh tiah mah le mah mualphoh tiangin a cawlcaang ngam mi minung.) menmen ansi.\nRam buaih ko lio ah MIPI mithuh in a ttha ngai bang khua hei i khaanter. Mizer. Fimzer. Cenghngia minung tuuphaw aahruk mi bantuk. Laangaak. Tenglam. thin tthumhnak caah ka zai ta. Credit: Van Hlei Sung\nApril-December 2021 tiang ah Chin ramkulh chung hmunkip kahdohnak ah SAC ralhrang minung 1,029 an thi i, mipi runvengtu ralkap bu CNA, CDF, CNDF le PDF lei in minung 58 nih an nunnak an pek ve, tiah Chinland Joint Defense Committee (CJDC) nih nihin January 26 ah thawngpang an chuah.\nThla 9 chung ah Chinram ah kahdohnak voi 184 a chuak. Mindat peng ah kahdohnak voi 60 tiang a chuak i kahdohnak voi tam bik a umnak peng a si. Ralhriam tlai lo misawhsawh a nunnak a liammi minung 27 zong an um ve, tiah CJDC nih an langhter.\nCJDC ah Chin ramkulh chung mipi runvengtu ralkap bu CNF, CNDF, CDF-Hakha, CDF-Thantlang, CDF-Mindat, CDF-Matupi, CDF-Kanpetlet, CDF-Paletwa, CDF-Tonzang, CDF-Dai, CDF-Zotung, CDF-Mara, CDF-KKG, CDF-Hualngo, CDF-Zophei, PDF-Zoland le CDF-Lautu hna an i tel.\nBurmese ၉လအတွင်း ချင်းပြည်နယ်မှာ စကစ တစ်ထောင်ကျော်နဲ့ ဒေသကာကွယ်ရေးတပ်ဖွဲ့မှ ရဲဘော် ၅၀ ကျော်သေဆုံးဟုဆို ၂၀၂၁ ဧပြီလမှ ဒီဇင်လာအထိ ချင်းပြည်နယ်မှာ စကစ ၁၀၂၉ ယောက်သေဆုံးခဲ့ပြီး ဒေသကာကွယ်ရေးတပ်များဖြစ်ကြသည့် CNA, CDF, CNDFနဲ့ PDF တပ်ဖွဲ့မှ ၅၈ ယောက် ကျဆုံးသွားခဲ့ကြောင်း Chinland Joint Defense Committee (CJDC) ကယနေ့ ဇန်န၀ါရီ ၂၆ ရက်နေ့တွင် ထုတ်ပြန်ပါတယ်။\n၉လ အတွင်းမှာ စကစနှင့် ဒေသကာကွယ်ရေးတပ်ဖွဲ့များအကြား ပစ်ခတ်မှုပေါင်း ၁၈၄ ကြီမ်ဖြစ်ပွားခဲ့ပြီး မင်းတပ်မြို့နယ်တွင် ထိတွေ့ပစ်ခတ်မှု အကြီမ် ၆၀ ကျောင်ဖြစ်ပွားရာ ချင်းပြည်နယ်တွင် တိုက်ပွဲအများဆုံးဖြစ်ပွားသည့် မြို့နယ်ဖြစ်သည်။\n၉လ အတွင်းမှာ အပြစ်မဲ့ပြည်သူ ၂၇ ယောက်လည်း ကျဆုံးသွားခဲ့ကြောင်း ထုတ်ပြန်ချက်တွင် ဖောင်ပြသည်။\nCJDC တွင် ဒေသကာကွယ်ရေးတပ်ဖွဲ့များဖြစ်ကြသည့် CNF, CNDF, CDF-Hakha, CDF-Thantlang, CDF-Mindat, CDF-Matupi, CDF-Kanpetlet, CDF-Paletwa, CDF-Tonzang, CDF-Dai, CDF-Zotung, CDF-Mara, CDF-KKG, CDF-Hualngo, CDF-Zophei, PDF-Zoland နဲ့ CDF-Lautu တို့ ပါ၀င်ကြသည်။ ပုံစာ – ချင်းအမျိုးသားတပ်မတော် CNA စစ်သင်တန်းဆင်းပွဲကျင်းပနေစဉ်- The Chin Journal


CDF-Mindat ralkap pa 1 i thihnak Roca cu lung a kekkuai ter tuk e – Chintanbo\nCDF-Mindat ralkap pa 1 i thihnak Roca cu lung a kekkuai ter tuk e\nSeptember 11, 2021 admin CHINNEWS 0\nKei mah cu Federal democracy ngah nak ding caah uknak a la tu ralhrang cu ka dohnak ah ka thih sual ah cun a tang lei theihternak hna cu Mindat peng Mipi uknak(Civil Administration) le ka dawt mi ka ralkap hawi hna an hngalhnak ding ah mah ca cu tial in ka chiah ta.\n1. Ka ruakhumpnak cu sa zeihmanh thah loin dih ko seh.\nKa ruakhumpnak ah zei thil nung hmanh thah i ruakhumpnak rawldanghnak nan tuah lai lo. Ram mipi a hrem tu nawlngeihnak a la tu ralhrang dah ti lo cu a nung mi zei thil hmanh fahnak pek le thih ter ding ah ka duh lo.\n2. Ka ruakvui lio ah meithal nan puah lai lo.\nMeithal kuan paoh paoh cu kan ral hna sin ah tla ko seh. Kei mah ca’h puah ding kuan cu mipi kilvennak le nawlngeihnak a la tu ralhrang hna ca’h hmang uh.\n3. Ka ruakhumpnak nan tap lai lo.\nkei ka thih nak cu upat awktlak thihnak a si ca’h tahaihramnak na tuah lai lo. Ka ruahhumpnak ah Pathian thangthat le a ralaimi ni ca’h raltuknak lei khuakhan nak cu biaruah nak nan tuah lai.\n4. ka thihnak cung ah ahohmah sualpuh/mawhchiatnak nak an ngei lo.\nMah dohtlennak ah ka tel nak cu kei mah duh nak te a si ca’h a ho cung hmanh ah sualpuh a herh lo. Cu ruangah kan nu le pa, chungkhat hna nih sualpuhnak le ralchanhnak hna a um ah cun leh than khoh a si.\n5. A dongh tiang dohthlennak tuah ding.\nLungdonghnak um lo in kan tinhmi saduhthahnak a phan tiang in teima in doh ding le federal democracy pumtling mi ram dirh/ser piak ding… hna cu an si.\nSalai Khaw Pa Ling, Crd; CDF-Mindat\nBreaking News; Rangoon le Mandalay ah Urban Gueralla phu nih Sakhan bom an puah ca’h Ralhrang pa 4 reng lo an thi\nBreaking News; Chindwin tiva chungah ralkap tilawng le tank a phorh tu tilawng an kai


CDM Tuah Ruang ah Ralkap nih an Tlaihmi Pa a Nunnak a Liam – Onlinenungak\nCDM Tuah Ruang ah Ralkap nih an Tlaihmi Pa a Nunnak a Liam\nMonywa khua i thingram lei zung ah rian a ttuanmi Ko Tun Htet Aung cu March 15 ah ralkap nih an tlaih i, a nunnak a liam tiah chungkhar thawng an thanh hna. Chungkhar nih a ruak vui ding in an vung lak tik ah cun a takpum le a hmai ah tukvelhnak hmaneh lawngte in a khat. The Chin Journal\nTuluk Cozah Nih Mifir Min Aung Hlaing Cu Ceilak In A Hrocer Cang\nNizan ah Yangon um Tuluk factory pawl hna ci mizei ti theih lo mi nih an khangh piak dih hna.hi meikangh nak ruangah minung tampi nih mei hma in hliam hma an tuar.cu chungah Tuluk ram mi hna zong hliahma a tuar mi ah an itel.hi kongah Chinese Embassy in Myanmar le Beijing hna nih cathanh an chuah ningah cun Min Aung Hlaing cozah nih hi thil a cang mi hi t’uanvo na lak lai.\nNaram chungah company le factory kan neih mi hna cu fel fai tein na zohkhenh awk a si.a ran nak in Yangon um Tuluk factory mei in a khangtu minung hna cu na tlaih hna awk an si lai.cucu phungning tein an cung ah dantatnak na tuah zawkzawk lai.Kawlram ah rian t’uan in khuasa, hmunkhuar mi Tuluk ram mi le sa hna cu an him khawh nak ding in t’uanvo na lak fawn lai.\nMyanmar cozah nih na ram chung/ tualchung buaibainak ruangah na ram chung um mi Tuluk factory rawh le mei in khangh a si mi cu na cungah kan lung a tling lo.na ram, tualchung buaibainak ruangah ramdang thilri na ram chung um mi hna rawk le hrawh an si ti nak hnga lo t’uanvo na lak awk a si tiah ralrinnak an pek tiah AAPP nih a chim.


Chinmi caah thawngpang thia; Battle Creek, USA, Caw Thahnak Company le JBS ah rianttuan mi caah thawngpang chia\nBattle Creek, USA ah a ummi Caw Thahnak Company/JBS ah riantuanmi minung 60, Covid19 positive an si tiah Fox nih an thanh. Cuka ahcun Laimi tampi tuannak, Company a si caah, an thin a phang ngai cio.\nBe the first to comment on "Chinmi caah thawngpang thia; Battle Creek, USA, Caw Thahnak Company le JBS ah rianttuan mi caah thawngpang chia"


MMID S-4 cu a ropui bak ko!! MP a si lio mi Aung Hlaing Win zawng a sum kho ti lo caah Esther a uar ning a vun chimh ve cang – Thechinlungnews\nMMID S-4 cu a ropui bak ko!! MP a si lio mi Aung Hlaing Win zawng a sum kho ti lo caah Esther a uar ning a vun chimh ve cang\nMyanmar Idol season 4 cu Grand final lawng a um cang. Grand Finalist ah mi pathum an um. Chin mi chungin pahnih an um i, Esther le Benben an si ti cu chimh hau ti lo in ka mit ka hnar ti bantuk in kan theih cang hna\nMP pakhat a si ve mi Aung Hlaing Win zong nih Esther cu a uar tuk caah tlang cung mi vialte le pa vialte nih Esther kha Mee pekcio hna u si tiin a chimh. Esther a uar ning le Winner caah a duh ning zong a chimh chap\nCongratulations! The fierce Idol competition will soon be in the final. This time, members of parliament were among those who came to win Esther’s victory. Aung Hlaing Win, a member of the Mingaladon People’s Assembly, is a strong MP surrounded by Esther. In the years that followed, the political community was not surrounded. Aung Hlaing Win saw a white-collar beat to win Esther’s compatriot, as well as a rude commentary that did not match the reputation.\nBe the first to comment on "MMID S-4 cu a ropui bak ko!! MP a si lio mi Aung Hlaing Win zawng a sum kho ti lo caah Esther a uar ning a vun chimh ve cang"


Zualko:RIP:- Pu Ang Kim Thang (David Pa) Nih Mual A Kan Liam Tak – Kawltu Team\nZualko:RIP:- Pu Ang Kim Thang (David Pa) Nih Mual A Kan Liam Tak\nDecember 13, 2020 December 13, 2020 Pu Tawn Mang\nNgaihchia te a si. A poi hringhran mu. A Dam lo thawng hmanh i theih lo in atu a dam ko rua ti lak ah atu bantuk thawng thihnak kan theih cu kan ngaih a chia ngaingai. Tantakmi chungkhar Bawipa tu nih hnem hram ko hna seh. Atu a kan liam takmi kan u Ang Kim Thang (David pa) Kum 43cu ruah lo pi in nihin 12.12.2020 ah motor a let sual i, mual a kan liam tak.\nMah hi mual a kan liam taknak hi kan theih ning ahcun hmantaw lam Rinpi khua pawngah atu bantuk in mual a kan liam tak hi a si. Atu hi a ruak cu Hakha ah an hum lio a si. Kan u David pa kan inn sian loh ee. Zei tin kan rak um lai ee kan ii zumh hrim loh ee. Source: Lungleng Tlang\nRelchap:-Mizoram prophet nungak Mimi nih fak taktak in Donald Trump cu a phomh bak ko.\nMizoram prophet nungak Mimi nih fak taktak in Donald Trump cu a phomh bak ko. A phomh ning hi a fak taktak. Donald Trump cu aa pawrhlaw tuk le minung thilti khawhnak aa bochan tuk ruang ah Pathian nih na Bawithutdanh in an thumh a ti bak ko. Cu lawng siloin, Zangfahnak tein na sung mi hi cohlang hram ko tiah a ti fawn. A tanglei ah tling deuh in van rel.\nMizoram Prophet nungak Mimi nihcun Donald Trump cu mah ti bak hin a phomh, a tawinak in kan van langhter, “Pathian hmai ah Toidor tein um ko, tlukchiat hlan ah pawrhlawnak a ra tawn bantuk in. Ministers, Pastors, evangelists, prophets hna nih hin an sual nak in i ngaichih hi an herh tuk cang.” “Presidency sinak in Pathian nih an thumh timi hi Na spiritual adviser le prophets hna zong nih hi hi nan pom a hau. Na mipi le vawlei pumpuluk na fahter hlan ah hin Zaangfahnak tein a tu ah hin na sung timi hi cohlang cang ko.”\n“Kan Pathian hi vawlei pumpi thil ti khotu nak hmanh in thil a ti kho deuh mi asi. Ho paoh hi Bawithutdanh ah a chiah khawh hna i cu bantuk cun Pathian thilti khawhnak le fimnak silo i an lungthin ah i pawrhlaw nak le minung thilti khawhnak an i bochan ahdcun Bawithutdanh in ho paoh a tthumh khawh hna.” tiah Trump cu aa pawrhlaw tuk mi le Minung thilti khawhnak aa bochan ngaingai ruang ah Pathian nih Bawithtdanh in a thumh tiah a soisel. Cu lawng siloin a dongh nak ah a hcim rih mi cu. “Kan i dawt tuk cun na caah thla kan i campiak. Sihmanhsehlaw Hngakchia bantuk i um hi ngol cang” tiah a phomh chih rih. Source : Mimi\n← BREAKING NEWS: Mibu Sandahpiahmi Pawl cu Mawttaw Mawngmi Nu nih a Pah Chih Hna\nKum 800 hnu ah Christmas arfi a lang tthan lai:Sangukceu Zinhlawng →


Senator Dean Smith hi Chin Miphun le Kawlram kong a ruat taktakmi asi – The Cherry Par\nSenator Dean Smith hi Chin Miphun le Kawlram kong a ruat taktakmi asi\nSenator Dean Smith hi Chin Miphun le Kawlram kong a ruat taktakmi asi. Tuni a zung ah a ka sawm i; Australia Cozah sinah zei pawl dah ka chim lai? timi pawl kong ka sin in hngalh a duhmi tete kan iruah. Direct in Foreign Minister le Prime Minister sinah a phak ter khawh caah a biapi ngaingai. Tulio ramkhel sining le mipi nih an duhmi pawl, tam ngai ka chimh ve. Tampi kan iruahmi lak ah ka lung a ka suk ngaimi;\nTuluk le Russie an dirhmun hi kan huat ning aa khat taktak. India nih Tlangcungmi cungah a hmuh ning le Kawl Ralkap Cozah he an ikhahnak zong; kan ruahnak aa khat ngaingai.\nSipuazi (economic sanctions) phihkenhnak hi; “ralbawi pawl an zei a poilo zia le mipi misifak kan harning ah” kan hmuh ning kan ikhat ngaingai fawn.\nAustralia i Kawlram in sianginn a rak kaimi le, hi doh-aunak a dih hnu ah ramchungmi hna lak ah ralzam (Asylum seekers and political refugees) pawl an karh te kho, cucu ruahcia ngai a hau kan ti.\nAtu lam cungah a aumi hna hi, an duhmi an hmuhlo sual ahcun; an ithim dingmi cu hriamtlaih in doh hi asi te lai. Cu caah ramchung ral (Civil War) fakpi in a tho te kho’ tiin ka ruahnak le ka hmuhning ka chim.\n2020 thimnak in thimmi palai pawl nih an dirhmi CRPH hi Australia Cozah nih nan cohlan ahcun a thatuk lai tiin ka chimh. NLD leiin bia an ka ronhmi asi caah ka chim piak ve hna.\nRamkhel riantuan pawl nihhin Rohingya kong lawng hi an hngalh. Cu caah Tlangcung miphun hna nih nan aw nan thanter chinchin a hau tiin ruahnak a ka pek.\nHi kongah hin Kawlrammi pawl lungrualte in rian tuanti a herhning le atu lio kan cawlcangh ning ka chimh. Western Australia Myanmar Democratic Network (WAMDN) kan dirhnak le Perth ah kan timhtuahmi pawl zong kan iruah.\nTuzan zong Kawlrammi hruaitu pawl sawm in biaruahnak ngeih dingin timhtuahnak a ngei than. Ramchung lei an aunak lawng cuanh sawh loin; kan umnak ram cio ah kan si khawh tawk in kan chimrel cio a hau! Credit: Ram Tinthei\n← Ramchung Ralkap Uknak Do-autu Laihawi Caah Facebook Public Post in Friend Post Ah\nKawl Ralkap Thlaknak Lam Pakhat Lawng A Um →


UNHCR luh asiloah min khumhning | Refugee Malaysia\nUNHCR luh asiloah min khumhning\nDornak kawlnak caah tuah dingmi a dot khatnak cu cazin ah min khumh a si. UNHCR ah dornak a sawkmi hna an konglam le an sining kha philh ti lo dingin ttial, an konglam an chimmi a dik/ dik lo tiah zoh tthan le a hnubik an konglam le an sining hna thar chuah i zoh tthan lengmang kha min khumh timi cu a si.\nMin cazin khumh ding in sawknak caah Refugee Malaysia website ah a ummi Mithar Zungluhnak (New Registration) zawn ah khan online hmang in na sawk lai.\nVoi khat na kuat cang hnu cun zung kal dingmi nicaan UNHCR nih an in chawnh dingmi kha rak hngak. Halnak kuatmi paoh cu tawlrelpiak dih a si ko lai, nain a hal vemi an tamtuk caah halnak na kuat cangka in UNHCR nih lehnak an in tuah kho colh lai lo. Zung kal ding ni caan halnak voi khat na kuat cang hnu cun a thar in a dang na kua tthan ti lai lo.\nUNHCR he i ton dingmi nicaan\nUNHCR Malaysia nih amah he i ton dingmi nicaan na halmi kong he pehtlai in voi khat thawng an in thanh cang hnu cun nan i ton dingmi caah khan timhtuahnak na ngei kho cang. Dornak a sawkmi paoh nih (na chungkhar asiloah nan i cawmkenmi/nan chungkhar sinah a um vemi hna telh in) cazin ah min khumh dingmi ni caan ah nan dihlak in nan um a herh. Cazin chung min khumh tikah na konglam le na sining kha a dikning, zumhtlak tein le tlamtling tein na chim dingmi kha a biapi. Tlamtling lo asiloah a dik lo ningin na konglam le na sining na chim ahcun na case ah harnak na tong kho.\nMalaysia ah na chungkhar nangmah sinah an um ah siseh, vawleicung hmundang i an um zongah siseh an dihlak in an konglam kha felfai te le tlamtling tein na chim dih hrimhrim hna lai. Chungkhar timi ahhin phungning tein asiloah mah nunphung zulh tawnmi phunglam ningin i cawmmi hna zong an i tel chih. Chungkhar ahhin hringtu nulepa (thisa in hringtu asiloah cawmkengtu nulepa), unau (nu khat pa khat, nu dang pa khat asiloah pa khat nu dang, i cawmkenmi unau), fale (atu na nupi asiloah na va he nan ngeihmi, i cawmkenmi, fa-ei, na nupi tthing asiloah na vapa tthing he nan ngeihmi fale, midang sin ah na rak ngeihmi) kha an i tel dih. Cazin ah khumhmi minung pakhat cio nih file number an ngeih lai. Hmailei ah Zung he thawng i thanh le i pehtlaih tik paoh ah file number hi langhter peng a herh lai.\nVoi khat min khumh na si cang hnu cun UNHCR card asiloah zeitik tiangdah hman khawh a si tiah nithla aa ttial chihmi Asining Ruahpiak Lio A Si (UC) timi catlap pek na si lai. Na UNHCR card asiloah na catlap (UC) nithla a thih ni ah a thar la tthan dingin UNHCR zung ah na ra lai.\nCOVID-19 ruangah zung rat nicaan pek hmasa na si lo ahcun zung ah rak ra hlah. Na card asiloah na catlap a thar la than dingin UNHCR nih an in chawnh dingmi lungsau tein rak hngak\nA Herhmi Ca Hna\nPassports, nangmah na sinak/ sining a langhtertu catlap hna, thitumhnak ca, nauchuak ca, chungkhar min cazin ttialnak ca (ing-tthawng-suh cazin) asiloah na hmatpungtin, ralkap na rak ttuannak cauk hmete, siizung na kalnak ca hna, cun hmundang ah a ummi UNHCR zung ah siseh, UNRWA zung asiloah ramdang cozah sinah min khumh na rak si bal ahcun mah cu ca vialte hna telh in na case he aa pehtlaimi le a herhmi ca paoh naa ken dih lai.\nUNHCR nih an in pekmi ca paoh biana ah nangmah na sinak a langhtertu card (identity card), a sining ruahpiak lio a si tiah pekmi (UC) ca, zung rat dingmi ni le caan pekmi card le, zung ra dingin tialpiakmi ca paoh zung na rat ni ah na rak i ken dih lai. Malaysia si loin hmundang UNHCR Zung in an in pekmi zeibantuk ca paoh na rak ken dih lai.\nNa fa benh ning\nFa ngei kami na si ahcun na fapa asiloah na fanu te kha cozah zung a simi National Registration Department (NRD) ah min cazin na va khumh lai i, nau chuak cazin na lakpiak lai. Na fa a chuah in ni 60 chungah na tuahpiak a si ahcun a tuah man NRD ah phaisa pek a hau lo. Asinain, ni 60 hnu ah na tuah a si ahcun tlai man ah phaisa liamter khawh na si.\nTam deuh in theihternak\nUNHCR riantuannak tangah pumpak in huhphenhnak le kilvennak pek a herhmi hna cu UNHCR card asiloah catlap pek an si lai i mahhi card asiloah catlap aa tlaihmi hi UNHCR huhphenhnak le kilvennak tangah a ummi a si ti kha a langhter.\nUNHCR sinnak a langhtertu ca nih ttih a nungmi tlaihkhihnak chungin zeimawzat an khamh khawh, cun UNHCR le a riantuan tti bu hna asiloah midang sin in ngandamnak lei ah siseh, fimcawnnak le a dang a herhmi bawmhnak hmuhnak ding caah lam an pek khawh.\nUNHCR card hi sinak a langhtertu ca lawng a si i, nangmah cu UNHCR huhphenhnak le kilvennak tangah a ummi na si kha a langhtertu a si. Malaysia ah phungning tein hman awk a tthami le cohlanmi a si lo i, passport zong a si lo.


Lomhnak hmuh nakah\nJohn Burroughs hi Mifim le Hla phuahthiam Min thang ngaimi asi. Zing khat cu a Thlalang awng pawngah dirin mipa kal lio kha a heihmuh. A heizoh tikah a ilawmmi si dawhtheng asi lo, a Hmai akhun i duhsah te khin akal, a Hnipuan cu ṭet fiap fuapin aum a Hmai apanh lo. A Lung chungah thilrit nganpi a iphorh.\nJohn Burroughs cu kha Pa bantukin arak um vemi asi caah Pa umzianing kha ahngalh ko, i imanh loin aum tertu Rian angei lo i tinhmi le sawhmi angei loin vaivuan sawsawh lawngin a Ummi asi, a ichawh zongah khan a ichawk sawsawh menmi asi. Cucacun »rianṭuan awkngei loin a Ummi cu ngaihchia an va si dah«, ati. Zeitlukin dah Rian ṭuan awk ngeih lo cu afah i zeitlukin dah Rian ṭuan awk ngeih cu anomh tikha ahngalh.\nRian ṭuan awk ngei loin arak um lioah cun Pathian sermi thil vialte lakah santlai lo bikmi cu keimah hi ka si tiin a Lung zong adong. Nunnak nih khan a caah zeihmanh Thawtnak le thlum le alnak angei lo, a Kawlawngpi kha asi ko i cu chungah cun a ibual lekmen ko, Rawl zong ei kho ti loin le hngilh zong ihngilh kho ti lo, zeihmanh aruat tein a tuaktan kho ti lo.\nSihmansehlaw Rian nih khan arak khamh. Amah Lo chungah Rian hrang arak ṭuanmi nih khan akhamh, Belh kha a bawhhna, Vawlei kha a chaihhna, Thlaici kha a tuhhna i cuticun khuaruahharnak Caan ngei loin aum. Amah Tuhmui nih khan a Lo chung i thil ṭha atuah tlukin amah cung zongah khan atuah ve, a Ingpuannak le Lungretheihnak kha Vawlei lakah aphum chihhna i a lungretheihnak Tibual kha asah ṭhan i aluang ṭhan. Thlaici atuh mihna le Theikung riam mihna nih khan amah Nunnak ningcang zong kha an riam i an dawhter ve. Tiva tete an luan hliahmah i Vate tete Thingkung cungah an ichawk i Hla zong an sa, Fing le Tlang kip hring dildel tein an um i Khua fimring riangin a hmuhhna tikah Thazaang thar le lungput Ruahnak thar kha ahun hmuh ṭhan.\nJohn Burroughs cu Thlalang awng khan ahei ithawn i a Cabuai cungah khan arak ṭial hmasa bikmi Cauk pakhat »Mangva ihlau« timi kha ahmuh. Kha Cauk chungah khan Vate ong, Pangpar kong le Ram lak thil umtuning kha a ṭialhna i a Min zong arak thanter hmasa biktu Cauk asi. Kha Cauk a ṭialnak Rian nih khan a Lung chungah khan Lomhnak kha apek i cu Lung lomhnak cu khuachia Meifar menmen siloin Vawlei cungah afawi bikmi le mizeipaoh nih an ngeih khawh hngami asi tikha ahun ihngalh i cucu midang zong nih hngal cio dihhna sehlaw tikha a Sia aherh ngaingai. A pawng ummi mitampi kha a zohhna tikah aning loin Lomhnak kha an kawl tikha ahmuh i Lung lomhnak cu ṭuanmi Rian thil zeimaw kan tuah mihna chungah hin aum tikha hngalhna seht i aduh caah hiti hin aṭial. »Minung a kan lomhter i hnangam le Lung daihnak a kan petu hi zeimaw aum ko i cucu mizeipaoh nih kan hmuh khawh ciomi asi ko«.\nMicheu nih cucu Damnak asi an ti lai, micheu nih Tangka asi an ti lai, micheu nih Hawikom asi an ti lai, micheu nih thilri asi an ti lai, sihmansehlaw hihna vialte hi na ngeihhna ko zongah Lung ilawm loin na um kho ṭhiam ko.\nMin thannak le thil ti khawhnak zong na ngei ko lai, sihmansehlaw ilawm loin na um kho ṭhiam ko. Cucacun Damnak le Tangka le Hawikom le Inn le Lo hi aherh ngaimi lawng ngawtte an si dihhna ko nain hihna nakin aherh deuhmi aum tiin ka ruah. Cucu zei dah asi hnga? Mizawpa nicun Damnak ati lai, Misifakpa nih Rumnak ati lai, Mifim nih Fimnak ati lai i retheimi nih Dinhnak ati lai. Sinain hi thil vialte na ngeihhna zongah zeimaw thil pakhat te na ngeih lo sicun na ilawm hlei lai lo. Rawl lo, din lo, ei lo, Hnipuan lo, Inn loin sau kan ilawm kho lo, sinain hi thil vialte tlam tlingin ngeihna hmanh law Lung ilawm loin na um kho ṭhiam rih ko. Mi nih an chim tawn ṭheomi cu, Lomhnak hmuh nakah hmasa bikah a herhmi cum ah le Covo cungah lungawi khawh asi, an ti, sinain mah le Covo cungah Lungawinak chuahtertu cu zei dah asi hnga?\nTiva caah aherh bikmi cu „luan“ hi asi, aluan lo asi sicun a idil i athu, cu bantukin Minung caah zongah aherh bikmi cu „luan“ hi asi ve. Cu a Luannak cu Rian asi, ṭuan awk thil zeimaw asi. Lomhnak cu Lomhnak a kawlbik mihna nih khan hmu loin a kawl lo bikhna nih khan an hmuh tawn; a kawl lawngin kawl khawh hngami thil asi lo, Umtuning nih avon chuah pimi thiltu asi. Lomhnak cu nangmah nih na phak awk siloin amah nih a in phak awk asi.\nCucacun na luannak Tiva kha dilter hlah, luanter peng, a idil i a idinh asi sicun Tibual lawngah acang lai i athu lakmen ko lai. »Fimnak thei a Tlai cu dinh hi Cirik ei asi ti hngalh hi asi«. Pathian nih Adam cu na Thlanhripi puakin na cawl ahau lai [Gen. 3:19] arak ti. Hihi Caan sau tuk mi nih kan rak ruah sual i kan Thlanhripi puakin rianṭuan hi Pathian chiatserhnak asi, kan ti. Sihmansehlaw ngaingai ticun Damnak deuhtu arak si. Kan Pum athian i dam nakhrim hrim caah hin Thlan chuah aherh i Thlan chuahtu lakah aṭha bikmi le asung lawimi cu Rian hrang ṭuan, Thlan chuakin ṭuan kha asi. Miphun ahungcho mihna hi rianṭuan hi hmaizah awk asi tiah a Zummi an si dih. Rianṭuan a inautatmi hi pumpakin asi zongah, buin asi zongah phunin asi zongah, a Hungchomi an um bal lo. »Rian hrang ṭuanmi cu ei awk a zain a ingeih Caan aum lai, angeih lo Caan zong aum lai, sihmansehlaw zan tal cun ṭhain a ihngilh«, tiah a itialmi kan hmuh [Phung 5:12]. Salm Hla phuahtu zong nih, ih cang kain ihngilh hi Pathian i Laksawng sung asi, ati [Salm 4:8].\nBawipa Jesuh hrim nih Rian hi hmaizah le upat awk asi tikha a langhter. Amah cu sunparnak Ram chungah khin um ko hmanh sehlaw Rian ṭuannak Ram um rianṭuanmi Unau sikha a chuahhnawh chan asi. A chungkhar zohkhenh le pawcawm kha kha a Rian tak takah a ichiah i cuticun Lettama (Carpenter) Rian kha aṭuan.\nCucacun zeitluk upat awk dah a rianṭuan hi asi ti cu a langhter ko i kannih amah Zultu dihlak zong nih amah Ruahak le Lungput kha iput vein Rian hi upat ve usih. Rian fak piin le Tha di ngaiin a Ṭuanmi cu kan Bawipa nih, »Rethei le thilrit mihna vialte, keimah sinah rat uah u, Dinhnak ka in pekhna lai. Ka Seihnam kha ibei u, kei cu Nunnem le Mitoidor kha ka si caah keimah Nawl hi icawn ve u; cun Dinhnak kha nan hmuh lai. Keimah Seihnam cu bei anuam i thil cu azaang«, tiah Bia a kan kamh [matt. 11:28-30]


Vawlei Cungah Corona Virus Nih A Phak Lonak Ram 18 Pawl\nHomeTHEIHTLEIVawlei Cungah Corona Virus Nih A Phak Lonak Ram 18 Pawl\nCorona Virus a phak lonak ram 18 kan langhter mi hi April 3 tiang ah an tuah mi cazin a si. Cu cazin chungah cheukhat ram cu thiamsang hna a lungtling lo mi zong an um caah Zero case ah telh lo mi ram zong an um.\nTachunhnak ah North Korea le Yemen hna hi thiamsang hna nih cun Zero case ah an telh lo. corona virus a phak lo nak ram hna hi kan zoh tikah an ram chungah khua a lut mi an tlawm ngaingai nak ram tikulh fa tete an si hna.United Nation nih an langhter mi ah vawlei cung ram ah khual lut a tlawmbik nak ram hna ah Covid 19 zawtnak in an him tiah an ti.\nNauru ram hi Island fate pakhat a si. a mah he aa neih niam bik Banana Island he hmanh mile 200 dengmang (320 km) aa hlat mi ram fa te a si. Cu Island ah minung 10000 renglo hrawng lawng an um i, minung an tamcemnak a pahnih nak a si.Nauru Island ah kumkhat chungah minung 160 hrawnghrang lawng nih an phak nak ram a si.\nTuvalu ( ram fa taktak te a si Google map in thideng in kawl a hau mi ram si )


Chin Mission Church Le Pumhnak - Senri Cazual\nCaṭialtu: Val Patrick Hrang Kep\nSenri hi nihin cun kum 12 chung kan lut cang nain kan khrihfabu kong an ṭialmi cu hmuh ding a um tuk lo. Bia pakhat a ummi cu, “An khrihfabu le an i funtomnak bu(fellowship) kong theih na duh le zei thluk dah an si ti hngalh na duh ahcun an cazual chuahmi rel khawh vaa zuam,” ti a si. Nain, kannih cu kan cazual nih kan sining a langhter kho taktak lo hlah maw ti awk in a um. Cucaah, kan sining bak ṭial khawh kaa zuam . Micheu ca ah cun rel nuammi ca a si theng lai lo. Nain, micheu nih cun an rel zuam ko lai ti ruahnak he ṭial hram kaa thawk.\nA hmasa bik ah mah hi ca ka ṭial tik ah pakhat le pakhat sual i phawt le lung buainak chuahter duh ruangah siloin kan sining chung ka hmuh khawh tawk le ka ruahnak nih a phanh khawh tawk hna chungin ka mit nih a rem deuh lomi, mahhi cu kan CMC zatlangnunnak ah remh kho usih, ti ka duhmi tete ka rak ṭial. Caṭialtu keimah hi ka tling bak kaa tinak siloin kei zong a chambau bak mi ka si. Cucaah, mah hi ka ca chung ahhin keimah zong nih kaa remh i ka tuah ti lo dingmi a tam lengluang ve i nangmah na palh bak ti siloin keimah zong ka palh ve ko. Cucaah, kan pahnih in kan palhnak kan i remh ahcun CMC kan zatlangnun aa dawh chin lengmang ko lai, ti saduhthahnak he mah ca hi ka rak ṭialmi si.\nCMC cu minung nih dirhmi Khrihfabu siloin Pathian nih a dirhmi khrihfabu a si. Zohhmanh, Pathian dawtnak le lam hruainak thawngin Lai Christain Fellowship (LCF) thawk Chin Christain Fellowship(CCF) in nihin Chin Mission Church(CMC) tiang kum 12 leng kan kal cang. Cun khuaruahhar lo awk a ṭhat lomi cu Chin Mission Church member hna hi Myanmar ram chung hmun kaakip i a ummi chin mi hna le khrihfabu bu khat chungin a chuakmi siloin lairam khrihfabu vialte a kan funtomtu a si. Tlang dang cio, peng dang cio le khua dang cio in kan rak phan i kan holh ah kan aw-cawi hmanh aa khat tuk huaha lo. Nain, mahtin rem ṭhipṭhep le dawh taktak in a kan fun khawh hi minung nih kan tuahsernak cun a si kho lomi si. Cucaah, Pathian nih a kan umpi i lam a kan hruai ko ti cu a fiang taktak ko.\nChin Mission Church cu kha hlan Fellowship lio ruahnak in kan zoh peng ahcun kan i palh hrim lai. Fellowship cu pakhat le pakhat i hawikomhnak a si i church cu Pathian umnak hmun a si cang. Cucaah Pathian umnak hmun, Pathian inn a simi ah ningcang lo in kan um sual maw?\nPathian kan thangṭhat lio caan ah kan ṭhutnak in kan tho riangmang i pulpit cungah kan va kai. Pathi-\nan ṭhatnak kong a chim rua lai tiin Pathian thangṭhat ah a rak chuakmi zapi nih a kan zoh lio ah pumpak miaknak(business) hna kan chim. Cu lawng hlah, pulpit cung kai i Pathian ṭhatnak le dawtnak hna hmanh a chim kho huaha lomi nih pulpit cung ah kan hawinu/hawipa ṭhatnak chim cu kan thiam meisei rih. Pulpit committee nih caan hmangtu ding cu bulletin in ṭhatein an ṭialmi kan hmuh ko nain caan hmangtu min ah kan min a um lo buin pulpit cung ah kan kai riangmang i nichuak capo hna kan chim salam. Pathian thangṭhatnak hmun le Pathian hmai le zapi hmai ah kan mah duhherh hna kan chim tawn. Pulpit hi mi an chiatnak chimnak(mi kong ceihnak) hmun ah a ruatmi kan um tawn.\nA cunglei ka tialmi hi CMC nih kan ton rih lomi pakhat hmanh a um lo. Kan ton dih cangmi an si. Zohhmanh, CMC nih Pathian biachimnak kan pulpit kan hman ning hi a ṭha in na hmuh peng rih ahcun hmailei caan khatkhat ahcun CMC nih Pathian kan thangṭhatnak biakinn le Pathian bia kan chimnak pulpit cu nichuak capo chimnak le mah duh herh chimnak hna ah aa chuah kho te mi si. Cucaah, Pathian bia kan chimnak pulpit le Pathian umnak hmun biakinn cu ningcang lo in kan hman nakhnga lo kan i ralring a herh ko.\nCMC cu media lei in kan ṭhangcho taktak ko. CMC nih kan i ngeihmi media hna hi a hman kan thiam maw tiah biahalnak um sehlaw kei cu kan thiam hrimhrim lo ka ti lai. CMC member hna zapi nih kan hman khawhmi le kan i hrawm khawhmi media hna cu Kakao group, Facebook group, Facebook page, website le Senri Cazual hna hi an si. Hi tluk in media leiah a ṭhangchomi khrihfabu hi Laimi khrihfabu lakah kanmah pin cun kutdong sawh khawh an si lai. Sinain, kan ngeihmi media a hman kan thiam lo i Pathian thangṭhatnak hmuntu ah kan duh herh, kan hawinu/hawipa ṭhatnak kong, pumpak miaknak(business) le capo hna kan chim salam. A cunglei ka vun langhtermi media chung ah, mah vialte hi langhter khawh dih an si. Pumhnak chung kan chim nak in a theitu le a hmutu an tam deuh lai . CMC facebook group hi church secretary nih thawngṭhanhnak ah a hman ti dah lo cun kan hmang hna lo. Thlatin chuak Senri cazual zong editor te nih ca ṭial an fialmi hna lawng nih ṭialnak hmun ah kan ruah. Facebook page zongzei hlei hlah. Multimedia team nih hmanthlak le video an chiahnak hmun lawng ah kan ruah . A dangdang vun char ding zong a tampi nain mah vial khan za rih seh law.\nKan duh herh, kan hawinu/ hawipa ṭhatnak kong, pumpak miaknak(business), nihchuak capo le thawngṭhanhnak pawl hna khi facebook group hna ah kan ṭial awk a si .Cun pumhnak ah thawng seh kan thanh ko kan ti ahcun kanmah thengtheng dir lo in church secretary sinin thawng zong thanh khawh a si ko. Cun Kakao group chat zong ah kan ṭial ding si. Caṭial kan i herh deuh kan ti ahcun thlatin chuak senri zong ah langh ter khawh a si. Ca na ṭialmi Laica bia na khen khawh phawt ko ahcun mah pin kha cu Senri Editor te nih an in edit piak lai i rel nuam mi ca ah aa chuah ko lai. CMC member lawngnih ka chimmi thei hna seh ti na duh ahcun CMC nih kan i ngeihmi Kakao group, Facebook group le thla tin chuak Senri Cazual ah langhter ko hna usih. Lai mi dih lak le vawilei cungpi nih thei hna ti na duh ahcun Facebook page le Website ah langhter khawh rih a si.\nCMC nih phaisa tampi dih in media thilri kan cawk. Hmanthlak he video he tiin zarhfatin Multime-\ndia team nih record an kan lakpiak pinah zapi hmuh khawhnak ah an kan chiahpiak ko nain pumh lioah kan phone kan i chuah riangmang in hmanthlak , video kan thlakmi hi zoh aa dawh lo hringhran ko. Powerpoint in kumpi kumkhat chung pumh awt hlanah “Pumh lioah pumpak in hmanthlak le video thlak lo ding” tiah a kan taarpiak peng ko nain nihin ni tiang kan phone kan chuah riangmang i hmanthlak siseh, video siseh kan thlak peng ko. Mah zong hi i ṭhinh kho usilaw a ṭha taktak lai.\nA cunglei ka ca bia bang CMC cu minung nih dirh ko hmanh sih Pathian tel lo cun mah cu kan dirh-\nmi cu nihin ni ah hmuh khawh a si ti lai lo. Cucaah, Pathian nih a dawt i nikhat hnu nikhat in thluachuah a pekmi Khrihfabu kan si. Amah Pathian hmunkhat teah kan thangṭhat khawhnak ding ca ah rak dirhmi khrihfabu a si. Cucaah, Pathian kan thangṭhatnak hmun kan biakinn i kan i pumh lioah caan hmang-\ntu kan si lo i pumh hruaitu nih pulpit cung ah a kan auh lo ahcun pulpit cung kai hi i sum pah hna usih. Pathian thangṭhatnak hmun hi lungchuak chimnak hmun a si lo. Pathian thangṭhatnak le Pathian bia kan chimnak pupit zong hi mah duh herh chimnak hmun a si lo. Pathian kan thangṭhat lio caan suimilam pahnih chungte hi cu Pathian kan thangṭhat dah ti lo thildang cu tenh hna hlah usih ti sawm pah in ka cabia ka donghter.\nPreviousNun Hrawm Usih\nNextJudahmi Nih An Fale An Zohkhenh Ning Cawn Awktlak\nKOREA IN NA RAK TLUN TIKAH ZEI DAH NA TUAH LAI?\nKum 2014 Avoikhatnak CCF Leengchuahnak\nLiam Ai Kun Law


US cu a buai chin lengmang cang, A thimi le zawtnak ngei mi an tam tuk cang. US ah um Chin mi ralrin tein um hna u si\nZahan suimilam 7: 15 ah Voice of America (VOA) nih atu US dirhmun a vun langter ning ah cun, a thimi hi minung 47 an si cang i, a zawtnak a ngeih mi hna hi minung 2179 an phan cang. US cozah nih emergency a phuan can caah ralrin tein um a herh ngai. State tampi ah minung 100 nak in le a cheu ah cun minung 50 nakin tam deuh um a khap cang caah cozah nawl ngaitein um i zuam ding a si\nThawngpang dang>>> Brazilian president Jair Bolsonaro cu tu lio zawtnak a ngei tiah vawleicung ah a thang cang. Amah ruangah President Trump tiang zong zawtnak a kai ve lai tiah lunghrinh a si. Nain nizan ah President Jair nih a chimmi cu, coronavirus zawtnak a ngei tiah an ka timi hi a dikmi a si lo. A tu hi ka damlonak kongah avoihnihnak an ka test mi result ka hngah lio a si. Zeihmanh nihin tinagah medical test ah thawngpang a um rih lomi asi tiah a ti. Brazilian president Jair Bolsonaro has denied reports that he has tested positive for coronavirus.He took to Twitterto confirm he is awaiting the results of a second test on Friday.\nBrazil President kong hi press secretary Fabio Wajngarten nih Instagram ah a tialmi a si tiah theih a si. Tuthla May 7 ah khan President Jair le Donald Trump cu hmuhkhat te ah tonnak le rawl dumtinak an ngei. Jair hi zawtnak a ngei tak tak ko ah cun Trump caah thinphang ngai ngai a si hnga. Nain nihin tiangah cun President Jair zong covid-19 zawtnak a ngei timi medical report zeihmanh a fiang rih lo. Press secretary Fabio Wajngarten cu zawtnak a ngei tiah fiang tein theih a si cang.\nPresident Trump le thlacam>>>> President Trump nih hin minung fimnak cu zeihmanh santlaihnak a ngei ti lo ti fiang tein a hngalh cang. Coronavirus cu fawi tukin US nih cun tei khawh ding in an I ruah. Nain nihin tiangah sii an ser kho ti lo. Pathian lawng lawng hi a kan khamh khotu a si ti President nih aa fiang tuk. Cu caah ramchung ah Thlacamnak NI a phuan hi asi. Nihin tiangah zawtnak ruangah minung 40 an thi i minung 1701 nih zawtnak hrik an kai cang. Uar a um kho tak tak. President nih hin a tu lawng hi Pathian sinah thlacamnak NI timi a phuang lo. May 3, 2018 zong kha Rampi thlacamnak NI ah a rak phuang cang.\nBe the first to comment on "US cu a buai chin lengmang cang, A thimi le zawtnak ngei mi an tam tuk cang. US ah um Chin mi ralrin tein um hna u si"


Min Aung Hlaing Caah Thangpang Chia Taktak: Nicholas Aa Sum Kho Ti Lo! – Chin 11 News\nMin Aung Hlaing Caah Thangpang Chia Taktak: Nicholas Aa Sum Kho Ti Lo!\nMin Aung Hlaing sual tuk ruangah kawlram chungah a thimi an tam tuk cang, Ralkap nih meithal hmangin mipi tampi an thah cang hna, Asinain mipi lungthin ah ram dawt ruangah ralkap tihnak an ngei ti lo.\nNifatin lamzawhtu an tam chin lengmang Tuni ah mah ram Ambassador pawl nih Myanmar ralkap cozah duhlonak kong an langter i, cu ram hna cu: Denmark, Czech Republic, Findland, France, Germany, Italy, Netherland, Spain, Sweden, UK le USA hna an si.\nAn bia chim mi cu, kawlram cu thiltha lo, muinak nih a khuh (cover of darkness) lio a si, mipi nih an thim mi cozah nih thatein rian a tuan khawhnak ding caah lam kawl cang hna seh tiin ralkap duh lonak bia an chim.\nJapan Foreign Minister Toshimitsu Motegi nih a chim mi cu, Myanmar he ralkap lei ah pehtlaihnak kan ngei mi vialte cu dawngter dih a si cang lai tiin a chim. Cun, Myanmar Armed Force Day, March 29 ah Japan ram in kuzale an ra lai lo. Myanmar cozah thil tuah ning kan cohlan lo caah tiin a chim chap.\nTom Andrews, UN Special Rapporteur to Mynamar nih a chim mi cu, “Mah bantuk in Human rights zeirel lonak hi a rannak in dawngter ding a si tiin a chim. Ralkap sin ah tangka le hriamnam zuar hmangin bawmh lo ding” tiin a chim chap.\nAl Jazeera News le BBC News nih an chim ning ahcun, “Myanmar in Mizorama chungah a zam mi (refugee) cu mi 1,000 leng an si cang”, an ti. UN, Independent Investigative Mechanisn for Myanmar hruaitu Nicholas Koumjian nih a chim ning ahcun, Myanmar mipi hna cu, ralkap sual tuk ruangah (crime) an tuah mi (use force, lethal force) tehte tha an ngei mi vialte cu chim lengmang ding in a bia a cah hna.\nMah bantuk in tehte tha an ngei mi vialte hmang in ralkap (Tatmawdaw) hna cu International Criminal Court (ICC) dantat khawh an si lai i, mah bantuk in tehte ngei tu min le sining cu langter lo in thup piak an si lai tiin a chim chih.\nNicholas Koumjian hi Cambodia ram ah Civil War lioah Pol Pot ah hruaitu “Khmer Rouge” thiltuah mi le mipi a thah ning le a thah mi vialte dothlatnak a rak tuah tu kha a si. Credit-CT/ The Chin News


Hakha Thil Sining Cu, Mino Nih An Inn Ah An It Ngam Ti Lo! – The Cherry Par\nHakha Thil Sining Cu, Mino Nih An Inn Ah An It Ngam Ti Lo!\nNovember 14, 2021 Cherry News\nOperation Hakha (Sept.-Nov.,2021)\nAtulio kawlram ah ningcang loin nawlngeihnak chuh asi lio le kahdohnak tampi a um lio ah khuaza um chinmi vialte nih kan zoh bikmi cu kan khualipi Hakha khuami hna nih zeitindah an tthutdir lai tihi asi. Hakha khuachung ah zantin ti awk in kahdohnak, bomb puah le meithal thawng a than lio ah Hakha khua hi an zamtaak lai maw zam loindah an kilven an intuar lai ticu cuanh ciomi asi.\n← Hi nak in Ṭih Nung Dirhmun Hi Kan Ca Ah A Um Ti Lo!\nZei lam dah kan thim lai? Thazaang Nem le Thazaang Hak! →


Cahlun: Hlaphuah Thiam [tleicia] Pu Herh Lian He Biaruahnak – THE CHINLAND POST\nHmanthlak hi a thih hnu ah, an tuah mi Online ah kan lak chom mi a si.\nChin Digest| Vol. 3, No. 5 (December 2017) – [Theihternak: Laimi nih hla lei ah pa can bantuk in kan i bochan mi tleicia Pu Herh Lian philh lonak le hla phuah, hlasak le Lai hla thanchonak kongkau ah a hmuhning rel khawh nakding ca ah 2017 December chuak Chin Digest ah biaruahnak kan tuah mi kan hun tar. Nan kan theihthiamnak ding zong kan in nawl duh hna. ~Editor]\nHlaphuah Thiam Pu Herh Lian He Biaruahnak\nBiaruahtu: Salai Kep Chin Thang\nA hmun: Yangon\nA ni: 2017 December 5\nPu Herh Lian cu Laimi lak ah hlaphuah lei minthang a si lawng si lo in atulio ah Tent Band ringawn tumtu phu a dirh i cu Band ah Bass a tum cuahmah lio mi a si. Mino hlasak thiam minthang tampi nih an sak mi Laihla a tam deuh cu amah phuahpiak mi an si. Amah hi Lai hla phuah le tawlrel le tum bak in aa cawm mi a si i tutan ah Chin Digest nih kan Lai hla kongkau— a bik in hlaphuah le hlasak lei, hla lei kan ṭhancho khawh nakding ah a saduhthah pawl biaruahnak kan hun ngeih.\nChin Digest (CD): Hlaphuah hi zeitik in dah na rak i thawk? Hla na phuah hmasa bik lio i nangmah le nangmah na rak i hmuh daan rak kan chim ta law?\nHerh Lian (HL): Hla ka phuah hmasat bik ti hi hiti hun chim awk ah a har ngai. Hla hi ka rak duh hrimhrim. Ka phuah hmasat lio ti in khin kaa cinken ti lo, a sau tu cu a sau cang. Pathian hla tu hi ca te i ṭial in ka rak phuah. Zuun hla hi ka rak phuah hmasat. Mah lio ah cun sol-fa zong ka thiam lo. Hngalh mi zong ka ngeih lo tik ah hi ka hla hi a ṭha maw ṭha lo ti hun chim awk zong ka hngal lo. Hlan chan i guitar in phuah, a bar zong rel theng lo, kiak sup khin ka phuah tik ah keimah le keimah hmuh ning khi a chim awk ka thiam lo.\nCD: Hlaphuah hi nangmah huam ruang le i zuam ruang ah maw a si bik, Pathian nih a rak ka pek mi pahrang hrim a si ko tiah dah na ruah?\nHL: Mah hi ca te hna kan relnak ah cun Pathian nih rak pek mi (secret gift) ti khi a rak si cu mu. I, Hla lei hi cu ka rak huam bak ve. Mi hla ngaih zong hi ka rak huam tuk. Hla ngaih tbk hna hi hawi hlei bak in ka rak huam, cucu Pathian nih a rak ka pek mi hrimhrim kha a si ko.\nCD: Hla lei he pehtlai in cawnnak tbk na rak ngei bal maw?\nPu Biak (G. Biak Nawl) sin ah hin ka va kal tawn. Hiti cawn taktak si lo in ka thiam lonak tete kha ka va hal lengmang. Cun amah nih cauk tampi a ka pek i cu pawl cu heh tiah ka zoh, a Laica ṭial mi zong ka zohchun. Cucu a si ko. MIT ka rak kai lio ah elective subject in music hi ka rak lak bal.\nCD: Hi dirhmun phak khawh nakding ah hin zeitluk in dah na rak i zuam, zeitluk in dah caan na rak pek?\nHL: Aaa… kaa pe bak ko. Chim ahcun a tam tuk. Cun hi dirhmun ti tik ah a cungpi ah ka va um, hlawhtlinnak sangpi ka hmu tinak khi a lo hnga i hi dirhmun ti awk khi cu ka si lem lo. Nihin ni tiang ka tuah khawh peng mi hi titu khi a si deuh. Hla hi ka tuah tuk ca ah khin pawcawmnak tlak khin a hung tla i a si. A hlan ah cun tlangrian bantuk bak khi a si. Hlaphel chuah kho zong an tlawm tik ah kanmah hla i tel ve seh tiah i sawhhmenh khi a si. Mah i sawhhmenh chan khan hawi dang nakin kai pe, kai zuam deuh, ka siang deuh, ka nun zong kaa ṭhum deuh, ka lungsau deuh. Hla huam mi he kan hun i pehtlaih tik ah ka thiam mi nakin ka lungsau mi tete khi an ka tlaihchan deuh tiah kai ruah. Kei hi kai tangdor fawn ca ah nihin ni tiang ka tuah khawh pengnak hi a si.\nCD: Miphun pakhat ca ah hla hi zeitluk in dah a biapi tiah na ruah. Na kan chim kho hnga maw?\nHL: Hla hi cu miphun pakhat, vawlei cung minung nih ngeih dih a si. Laimi zong hla kan ngei ve. Siangbawite nih an kan phurh mi hla sol-fa, tbk le pipu hla tbk kan ngei ko. Lai hla hi hla aw pathum lawng kan ngei i kan rak lanh tuk cang. Zeicadah kan herh ti ah cun miphun ṭhanchonak tahfung a si. Miphun pakhat nih zungnem (art) ti mi hi a ngeih a hau, caṭial lawng nih a zat bak lo. Holh le bia kilvennak zong ah a hau. Kanmah kan tuanphung ro chiahnak zong ah a herh. Biana ah ti ngahring dawi, ṭhal khuapau tbk hna hla ah an cuang, thingram vennak tbk hna hla ah an um. Thlachiat ruahnak, zanghleicawinak tbk hna hi hla ah an um. Cun pakhat le pakhat i ngaihnak tehna, a hlei in Laimi ramleng ah tampi kan um i aa darh dih mi Laimi ca hrim ah i philhlonak, i ngaihnak hla, i hlamnak hla tbk kan ngeih a hau_funtomnak ah kan ti lai cu. Cun, hla nih hin miphun pakhat chung zong ah pakhat le pakhat a kan dawtter.\nCD: Chan thar Lai mino hlaphuah thiam lak ah Lai biafang ah a rum bik lei le Lai nun a langhter kho cemtu pakhat na si. Hihi zeiruang bik ah dah a si hnga? Biana ah na nuhrin le na pawngkam ruang ah maw, cun nangmah nih heh tiah na kawl, na hlat ve ruang ah?\nHL: Ka ṭhannak hi Hakha si ve ko. Kan i khat cio ko. Tar pawng zong ah ka um deuh ve tuk lem lo. Bia thuk zong hi ka hlathlai ve lem lo. Kan i khat dih ko. Keimah nak hmanh in bia hi a rum an tampi. Hla cu a lu le taw aa tlaih ding a si cu mu. A hramthawk in kan hun sak lai i tuanbia bantuk a si cun a hramthawk in a dongh tiang a tling hnga. Khakha a tlinh mi chung ah khan bia dawh deuh ti mi cu ruah deuh hau ko cuh. Bia rum ti mi kha cu tlawmpal te thuk deuh in ruah a hau i ka zuam deuh, caan ka pek khawh deuh le ka huam hlei deuh ruang ah a si lai cu. Khikhi ruah deuh a hau ti mi ka ruah ruang ah bia khi a ciap deuh mi a lo i a si.\nPhoto: Sangku Kpc (Facebook/Private)\nCD: Hlaphuah nakding ah zeibantuk caan khi dah aa rem bik, hla a chuak khun bik na ti.\nHL: Dai tein um lio caan te hin a chuak bik ko rua. Cun a caan cun pawngkam ah lung thawhtertu, a hloktu a um ve cu a hau. Biana ah bus cit pah in Kawl hlapi (Ti-Chin-Ci) hun ngaih liopi hna khin vuk tiah thinlung khi a mongh i thinlung in kakip kan va cul i a chuak tawn, tibantuk khi a si. Pawngkam nih hnahnawhnak a pek lo tu cu a hau ngai ve.\nCD: Hlaphuahtu pakhat dirhmun in hla phuah an fialtu cung ah na lungput na kan chim kho hnga maw?\nHL: Hlaphuahtu ka si bantuk in hla phuah a ka fialtu hi kei ka ca ahcun ka chungkhat an si tiah kai ruah ko. Cun, ramleng hna cu chungkhat sahlawh zohkhenhtu an si i, cu bu i an hun ka fial, hlasa bal theng lo zong nih an hun ka fial tik ah cun aw… hihi Pathian nih amah ca ah kua ve u tiah an thinlung ah rian a ṭuan si ko tiah kai ruah. An ca ah thla zong ka campiak hna.\nCD: Tulio mino nih hla phunphun (pope, rock, rap, tbk.) kha hun sak ngaingai a si. Khatlei ah le kan upa tampi nih cohlan an i harh ngai rih. Phundang cun an lunglennak kho lo. Hihi mino le upa duh mi aa dan tuk mi hi Lai hla ṭhanchonak ah dawntu a si kho lai tiah na ruat maw?\nHL: Mah hi kong ahcun Laihla ṭhanchonak cun dawntu ngan tuk cu a si lai lo nain dawntu hme nawnte cu si ve ko lai. A ruangcu, Lai hla ṭhanchonak ti cun Lai hla hi Pu Biak bia van i hlan cun ṭhenh chaw si ti lo, zuar chaw ah aa cang cang. Bu pakhat nih maw, khua pakhat nih maw tangka kawlnak tbk hman a si cang. Zapi nih pom khawh ding rumro tuah hi cu zuarchaw tbk tuah ding ah khan an ngaih duh deuh ding mi kan tuah a si cun, an ngaih duh lo deuh mi kha kan duh mi a si ko zong ah zuarchaw a si kho lai lo tiah kan nganh tak lengmang mi te kha a ṭhangcho lo deuh ko lai cuh. Chantiluan ringawn kan ngeih ve ko bu i tha kan pek lo tuk a si cun kan hnarcheu a thi ko lai, kan ṭhanchonak dawntu cu a si ve ko lai tiah ka ruah.\nCD: Hla ah hin kan biafang a rumnak a um ti a si. Nain nihin Lai mino tampi nih hla an phuah tik ah Lai biafang lei ah kan sifak ngaingai. Hihi zeitindah kan tuah ah dah a that bik hnga i a hodah ṭuanvo ngei bik an si tiah na ruah?\nHL: Annih khi ṭuanvo an ngei hun ti tik ah mawhchiat khi a lo hnga i pumpak hi a si bik ko rua tiah ka ruah. Amah hlaphuahtu pa hi a huam bak a hau hnga. Hla cu chim lo bia hmanh hi a caancaan cun kan chim kho lo cu mu. Biana ah Kawl le Mizo tbk nih caantlaitu tbk an si tik ah an holh hrim an i ziak tuk ning khi mu. Kannih cu kan i harh deuh ziar ko cu mu. Bia hrim kan lanh kho lo, kan rum lo. Khakha bia kan rum khawh nakding ah cun Laiholh tampi holh a hau ko tiah ka ruah. Biathuk le a dangdang zong cauk chuah mi an um ko tik ah kanmah hrim nih kan zoh i kan i zuam a herh ko.\nCD: Laimi hi hlasak lei le hlaphuah lei ah kan za ve ko tiah na ruat maw? A zeibantuk zawn te khin dah kan chambau bik tiah na ruah?\nHL: Kan chambau pah ko tiah lungthiang tein chim ko ning law mu. Laimi bak nih Kawl hla, Mizo hla sak hna aa ziak deuh, aa rem deuh tbk a si tik ah kanmah hla te khi kan dirpinak thazang a der deuh. Laimi kan si ko nain dakaw biafang kan kheh lo caan khi a tamtuk. Mi dang tu nih an kan khehpiak deuh cu! Laihla chuak a tlawm, aw ṭha taktak kan tlawm tik ah anmah nih khuhchilh (influence) tuah awk ding, i cawn ding taktak kan ngei hna lo. Kan uar mi hna khi Kawl le miphun dang an si i cu ah anmah aw tu kan i cawn tik ah khin a si pah. Lai hlasa cu amah bak hun ti awk khi kan tlawm tuk rih. Hlasak daan, ning le cang tbk pawl khin kan bau deuh rih ko. Chim duh mi cu cawn deuh rih kan hau. I zuam deuh rih kan hau ti khi a si ko.\nCD: Tu hrawng hi Lai zuun hla in hla phel chuah a tlawm ngaingai. Online cung ah fung khat hnih tete an hun thlah tawn dah lo cu a um setsai ti lo. Hihi zeiruang bik ah dah a si hnga?\nHL: A ngaitu kan tlawm tuk cang. Laitlang lei in kan chim cun Oh-Set ngei lo mi an tam ngai cang. CD cu Oh-Set hau cu mu. Mawtaw in si fawn lo tik ah cycle in kal pah ah chuah awk a har. A dang zoh awk, ngaih awk le tuah awk a tamtuk tik ah a hun har deuhnak hi a si. Miphun dang tluk (quality) hun phanh deuh nakding ah tlawmte tal cu hun banh deuh kha a hau ve. Zeicati cun chawlehthalnak pakhat a si ve tik ah mu. Cun a hlante rengreng ah kan i bochan mi cu ramleng um mi hi an si. Nain ramleng um zeimawzat nih le zuun hla kan ngai lo ti a hun si tik ah an ngamh pah cio ti lonak hi a si pah.\nCD: Lai zuun hla chuak a tlawm chin lengmang mi hi zeitin na hmuh? A poi na ti maw?\nHL: A poi ko. Tlangcung mi miphun dang (Kachin, Wah, Karen le Lisu tbk) hi ka hal hna tik ah annih cu hlaphel an chuah ah an manh tuk. Chuah phu thatho an si. Hla cu Philo a si cu mu. Dawtnak kong a thuh deuhnak kha kherhlai i dawtnak hrin ṭhan lengmang kha a si cu mu. Annih cu mah kha an bia le an hla in pakhat le pakhat an i funtom. Kannih cu dawtnak (minung le minung i dawtnak, ram dawtnak) te tiah kan hun funtom mi kha kanmah sin phanh khawh ṭhan ve ti lo tik cun kan ngai ti lo. Ca ah cun kan rel ko, kan hna nih a theih ko nain hla melody ṭha mi te le music aa dawh mi tein kan ngai ti lo. Tik ah Laitlang aa dawhnak kan cuainak, kan hlawi mi, ram dang le ram dang kan i ngaihnak kan bia le hla tbk tete kha an ngaih ti lo le ngaih awk a tlawm mi cu a poi tuk tiah ka ruah.\nCD: Hla hi fung zeizat hrawng dah na phuah cang hnga? Zeibantuk hla (Zuun hla, ram hla, Pathian hla tbk ah).\nHL: Kan nu he tuan deuhpi ah khan kan rak rel i thong khat leng hrawng a si cang tiah ka ruah i cu hnu cun ka rel kho ti lo. Cu hnu zong cun ka phuah mi tam ngai. Nain ka rel kho ti bak lo. A tam tuk ca ah ti si lo in kaa harh cang.\nCD: Laimi nih hlaphuah bak hin i cawm awk a ṭha hnga maw?\nHL: Lai hla phuah bak in i cawm ti cu keimah bak hi ka si ko. Lai hla bak in ka rak i thawk, atutiang zong Lai hla peng ka ṭial ko. Pathian zong a ṭha i ka nung men si ko hih. Nain ka rum kho bak ve lo hi. Lai hla phan bak cun ti lo khan mah nih tum chih, sak pah tbk cun nun khawh a si ko hih. Nain hawi tluk khawh cu a si bak lo hih.\nCD: Mizo hna cu hlaphuah pawl an rum tiah an kan chimh tawn. Khi tiang dirhmun phanh te khawh nakding ah khin zei pawl dah kan herh?\nHL: Ka theih tawk ah miphun dang ka hawile zong hi an rum, khua an sa kho. Kei hi zingzan ti awk in ka ṭuan, keimah tluk in Lai hla a lenh mi cu an um tuk lai lo ti awk khi a si, cu tik ah kaa cawm sawk, hawi tluk cu si lo nain mu! A biapi mi cu cozah le bu tbk ah si lem lo in kan tuah zat te kha mi dang sin in a vaivuanh lo a hau, keimah ka tuah mi ka hla kha na uar lo hmanh ah ka rianṭuannak na ka upatpiak, na ka theihpi i youtube tehna ah mah nawl in chiahpiak lo, tbk kha kan herh. Kei cu miphun cung tu hin ka hngat deuh.\nCD: Lai mi hi hla lei ah biatak tein kan ṭhancho khawh nakding ah kan cozah, siloah mahlei a cawlcang mi bu nih an tuah awk bak a si tiah chim na duh mi a um maw?\nHL: Bu pakhat hi cu a herh bak tiah ka ruah. Music and Art lei hruaitu bu cozah nih hngalhpi mi hi ngei kho sihlaw cucu kan bupi in a thiam, a hngal mi nih kan hruai in kan i bawm cio lai. Zuamnak, cawnnak tbk tete kan tuah khawh lengmang a si cun kan hla hi a ṭhangcho lai ti zong ka ruah i a hau bak tiah ka ruah. Kan miphun kan i funtom nakding zong a si lai. Ka chunmang ngaingai zong a si. Cu nih zohchun tlak (hlasak lei lawng hmanh si lo in nunzia lei tiang) hlasak thiam tampi chuahter kan i zuam hna lai i mino tampi nih zohchun ding le cawn tlak kan ngei hna lai. Kannih Laimi hi muicawl thiam (actor, actress) kan ngei lem hna lo i hlasa pawl hi dakaw an nawl kan cawn mi hna an si ko cu mu.\nCD: Nai tan Chin Idol ah khan biakhiaktu na tuan si kaw, nai tan Chin Idol kha na rak i ruahchan ning tluk in a si maw? Aa zuam mi lei kap siseh, puai tawlreltu nih an tawlrel ning he.\nHl: Atu zong kha a ṭha tuk. Keimah tu nih cun hi nakin ṭha deuh seh ti khi ka duh bia. Nai tan kha Top Ten pawl zong kha ṭha tein ka ton hna i ka chimh mi hna cu Chin Idol ti mi hi Laimi nih kan ngeihchun pakhat a si tik ah hi Chin Idol level ding cun hla hi mah nih i ziak phun lawng sak le thiam i tim lo in, biana ah fung khat sak nakding ah fung hra, fung kul thiam, tampi ngaih pin ah a phuahtu le a satu tiang theih i zuam a herh ti ka chimh ko hna. Anmah zong an i zuam len i an ti khawh tawk a si ko i cohlan kha a hau ko. Hla a har tuk mi, a kerkawi tuk zong a si lo i hla tluangte a si ko mi an philh ngai mi kha cu ka hnak a ka do bak.\nCD: Chin Idol voi nolh tuah tik ah cun hi pawl tal hi cu um sehlaw, tuah sisehlaw tiah chim ding na ngei maw?\nHL: Tutan aa zuam mi Top Ten kha an thiam tuk, Top Ten leng zong kha an thiam lai ka zumh. Amahbelte zuamnak a si tik ah zuamnak ti mi te nih khin tlawmpal a kan nenh pah ca ah khan a si. Zuamnak a si bantuk in zuamnak chung luh khawh, lalh khawh ding in rak i tim cia hna sehlaw ti ka duh. Cun cawlcangh, ngaihnak hla hun sak tik ah ngaihnak muihmai ken, cawlcangh tbk kan ngeih a biapi ngai. Laimi hi mi hmaikhah lo kan hman tik ah hla kan sak chungte kha cu mi hmai khah lo um lo in ralṭha tak in sak ding i timh hi ka duh. Hla kha an muihmai ah cuang ding in. Cun nuamhsaih tuah (entertainment) le zuamnak (competition) hi aa dang. Kha Top Ten pawl kha entertainment cu tuahter hna sihlaw an mak lai—Laimi kan vanṭhatnak cu choir kan rak sak tuk tik ah solfa kan kheng lawlaw, kan aw lai lo. Asinain zuamnak tete khi kan chei deuh lo tik ah zuamnak a um tik ah zuamnak tawlreltu khiah mi pawl le a herhhai ding pawl kha ṭha tein theih cia a biapi tuk.\nCD: Hlaphuah a huam mi, aa hrawtkaa mi mino sin ah zei bia dah cah na duh?\nHL: Hlaphuah hi atu cu an thiam tuk cang i hun cah ding ah hin keimah hmanh hi a thiam lo lei ka si lai, nain an u le deuh kan si ca tu ah ka siaherh mi tu hun cah ka duh ko hna. Hla kan phuan tik ah kan uar mi hla pakhat kha copy i lak zau i tlawmpalte hun thlen, a olnak cun cu aw thlaam tang lawng in phuah hi si lo in anmah nih phun dang in ser, style dang in tuah hna sehlaw ti ka duhpiak ko hna (new style, different song). Direct copy cu chim hau lo mu. Cun, kan phuah lai ah kan hman mi biafang pawl hi a dik maw dik lo ti hlat i zuam ta hmasat hna sehlaw ka duh. Biana ah, ka cuai tuk hna an hman, cucu Laiholh ah a um lo cu mu. Ni le thla luan in ti hna kha ni le thla hluan in tiah an sak, cung thlapa khi kan mit i tonnak siseh— rak zoh ve law kan mit i tong seh ti ding kha cung thlapa khi kan i tonnak tbk an ti tik ah thlapa cung kai kan hau. Chim duh mi cu kan biafang sullam hngalh hmasat i zuam kha ka duhpiak hna bia. Hla hi a bia tuk mi, hla cuang si lo mi bia bak hi a um ve ko. Asinain a vuan tuk deuh mi khi cu si deuh lo in, a vuan ko zong ah sullam va kheng deuh mi khi sisehlaw a ṭha hnga.\nCD: Cun hlasak aa hrawt i biatak te in sak aa tim mi sin zong ah.\nHL: Uar tuk mi minung nawl I cawn tuk khi a ṭha lo. A style cu zoh i mah chung ah khumh i sak bak ding. Mi aw kha mah kaa ah khumh in sak bak lo ding. Kan tuah tik ah pingpalo a chuak tawn. Hla cu tampi ngaih ding, i cawn lo ding. An style tu cu i lak ding. An pawng um mi anmah nak hlasak thiam deuh mi kha bawmh hal, ruahnak hal i, tangdor bak a hau. Music he aa pehtlai mi pohpoh— a satu zong, phuahtu zong, tumtu zong aho poh an lungsau seh, mi tang ah I dor hna seh, an ral ṭha hna seh, an thinlung thiang sehlaw fel hna seh. Ka hakkau tuk maw? 😀 Fel hi a rak hauh ning mu, aw ṭhat ngai ṭung i ziar ngeih ngai tehna, lungthian lo tehna khi a ṭha lo. Hla cawn ṭi zong ah a har tuk. Zia tamtuk zong khi an pawngkam ca ah a har tuk. Cun hlastu nih cun biafang kheh bak i zuam a herh. Cun hlasa a si mi mino nih cun a no lio te ah hla a sak ding a si. Hla kan sak khawh lio caan te ah hla kan sak hi a ṭha bik mi a si. Kanmah le kan duh mi thil (sualnak a si lo poh ah cun) kan tuah caan te khi minung kan sinak a muru te cu a si. Kan hlasak mi tete hi vawlei dawhtertu pangpar bantuk an si.\nPrevious Tutan cu Chuak Lak in\nNext 𝗧𝗲𝗶𝗻𝗮𝗸 – 𝗞𝗮𝗻 𝗱𝗼𝗵𝗺𝗶 𝗿𝗮𝗹 𝗹𝗲 𝗸𝗮𝗻 𝘀𝘂𝗻𝗴𝗵𝗺𝗶 𝘁𝗵𝗲𝗶𝗽𝗮𝗿


Trump Tanhtu Kan Lai Mifim Pawl Nan Nau Le Hi Cawnpiak Hna U! Saya Van Tum – Chin World News Evening\nPu Trump ttanhtu upa le hruaitu (pastor, evangelist, le vawlei lei hruaitu) pawl nih Trump vote pek ding le ttanh ding in Laimi zapi zaran nan forh hna i mah pawl nih cun hehtiah a hman lo ning in atutiang Trump kong cu an ttial peng rih ko, an lih le an hrokhrawl in. Biden ttanhtu pawl khawmenh ttha lo le zoh dawh lo ngai in Facebook ah a phun2 in an kan ti.\nAsinan hruaitu pawl cu dai tein nan um cang, nan si ti hna lo/nan mawhchiat ti hna lo. Mah thil vialte an tuahmi nih khin Lai miphun le Lairam caah tthat lonak tampi a chuahpi te lai hmailei ah. Lai miphun caah Pathian thluachuah a khamtu an si ti khawh si. Curuang ah Trump ttanhtu upa te sinah biacah kan duhmi hna cu Trump ttanhtu zapi zaran zeithei lo pawl sinah ca chuah uh law, Trump kongah thawngpang hman lo ttial ti lo ding in le Biden ttanhtu pawl cungah biafak le holh dawh loin khawmenh pek ti lo ding in, le zohdawh loin a phunphun tuah ti lo ding pawl in hei ti hna uh law a ttha tuk lai ka ti.\nMah thil ttha lo an tuahmi vialte nih khin anmah ca le Laimi caah thil ttha lo tampi a chuahpi te lai ti ka phang. Hruaitu pawl nan rian bak a si. Aruang cu nanmah upa pawl nih fawh hehtiah nan forh hna cu Trump vote pek ding in. Thil ttha lo a phunphun an tuahmi vialte le thawngpang hman lo ttial an hmang pengmi pawl cu hei ngolter cang hna uh/hei thlauh cang hna uh tiah kan nawl hna. Ningzak thil fawh an tuah rih lengmang ko hna khi. Pathian thluachuah a phurtu ding thil lawng tuah cang hna uh sih. Cattialtu: Van Tum


President, Suu Kyi le Henry Van Thio nih Naypyitaw ah Inn Hmun Kau Tak an i Lak | THE CHIN EXPRESS\nPresident, Suu Kyi le Henry Van Thio nih Naypyitaw ah Inn Hmun Kau Tak an i Lak\nMyanmar President, Suu Kyi, Henry Van Thio le Rampi Vuanci pawl nih Naypyitaw ah inn hmun kau taktak an ngah tiin social media ah biachokvai a lengmi cu a dikmi si ko, tiah cozah biachimtu U Zaw Htay nih a chim. Nain, a kaupi cu an si lo, ati.\nRampi Ruahnak Petu Pi Aung San Suu Kyi nih inn hmun acre 4 aa lak.\nPresident hlun U Htin Kyaw,\nRampi Cozah Zung Vuanci U Min Thu le\nRampi Ruahnak Petu Zung Vuanci U Kyaw Tint Swe nih inn hmun pe 700 x 500 an i lak, tiin nai ah Facebook ah thawngpang a thang.\nCozah biachimtu U Zaw Htay nih, “inn hmun ngahtu min an chimmi kha cu a dik ko, nain an chimmi tlukin a kau naisai lo,” tiah Naypyitaw ah media sinah a chim.\n“President le Suu Kyi nih inn hmun 400 square feet veve an ngah. Rampi vuanci pawl nih 300 square feet cio le rampi vuanci changtu pawl nih 250 square feet cio an ngah. Pe 700 x 500 an timi kha cu a si lo tukmi si,” tiah a chim.\n“Rampi vuanci le cozah rank sang pawl nih inn hmun cawk dingin an sok hnu ah Naypyitaw Ṭhanchonak Committee nih Ottarathiri Township um inn hmun a zuarhmi hna si.”\n“Inn hmun cu Naypyitaw Ṭhanchonak Committee nih a man a hauhmi ningin an cawkmi asi,” ati.\nNain tangka zeizat in dak an cawk ti cu a chim duh lo. “Naypyitaw Ṭhanchonak Committee kha va hal ko hna uh,” ati. Nain mah committee cu media nih an chawn kho hna lo. — na lunghring maw?\nHmasa cozah a tlaitu USDP biachim Dr. Nanda Hla Myint nih, “cozah rianṭuan pawl nih Naypyitaw ah inn hmun i lak cu a poinak um lo. A ruang cu ralkap cozah lio zongah ralbawi pawl nih inn hmun permit le ramdang mawṭaw luhpinak permit an rak i lak ko,” tiah a chim.\n“USDP nih cozah kan tlaih lio zongah vuanci pawl, vuanci changtu pawl le director-general pawl cu inn hmun kan pek ko hna.”\nUS le ramdang pawl ahcun hitin cozah rianṭuan pawl inn hmun ṭhaṭha i pek/zuarh hi eihmuar (corruption) asi, upadi nih a onh lo.\n“A poimi tu cu an chim ningin an tuah lo. Ralkap bawi pawl le USDP nih cun inn hmun zong an i lak, kanmah nih cozah kan tlaih ahcun anmah bantukin caanṭha i lak in inn hmun kan i lak lai lo an ti. Nain an chim ning bantukin an ṭha lo. An hlan cozah nawl an i cawn ko hita,” tiah Dr. Nanda Hla Myint nih a chim.\n2018 ah, Suu Kyi nih Naypyitaw i Ottarathiri Township ah ting thong 7 in inn hmun acre 90 a cawk. Daw Khin Kyi Foundation caah a cawkmi si.\nA cawkmi hmun cu Raja Thingaha Housing 2 le Ocean Supercenter kungṭeih pawngah a ummi si. Raja Thingaha Housing 1 le 2 cu USDP cozah nih a vuanci, vuanci changtu le director-generals pawl caah a sakmi inn an si.\nTutan i NLD cozah rank sang pawl nih an i cawkmi (lakmi) hmun cu Daw Khin Kyi Foundation pawngah a ummi si. Cuka hrawng inn hmun man ningin tuak ahcun Kawlram tangka ting thong tampi man asi.\nU Zaw Htay nih, “USDP Headquarters le Myanmar Ralkap Pension Bu ca zongah inn hmun cu acre 1 ting 50 in an rak zuar ko.”\n“Atu zong hi inn hmun a ting rih lomi vuanci pawl zuarh hna dingin inn hmun kan timh lio asi,” tiah a chim. — Irrawaddy English


Cozah Nih Rian Pek Te Dingin Thantlang Peng Laica Chim Saya/mah 301 Tluk Lo-aa An Pe – THE CHINLAND POST\nCozah Nih Rian Pek Te Dingin Thantlang Peng Laica Chim Saya/mah 301 Tluk Lo-aa An Pe\nSalai Elvis| 2018 Tho 4| Thantlang peng ah cozah nih phung ning in Laica chim saya/mah 46 lawng rian a pek hna caah Laica chimtu saya/mah an um lonak sianginn cheukhat ah cozah nih rianpek te dingin lo-aa-pe mi saya/mah 301 tluk an um tiah kan theih.\nTlangcungmi Kongkau minister (Taing-zin-thar Yeya vuanci) nih a tlaihmi tlangcungmi caholh cawnnak chungah Hakha (Lai) cachimtu saya/mah um lonak sianginn kip ah cachimtu chiahpiak dingin CACC nih aa hmaithlak i aa zuam cuahmah liopi a si.\nThantlang peng Laica chimtu saya/mah hna zong CACC nih lo-aa-pe mi le cozah nih rian a pek cangmi hna he fonh in October 2-3 tiang training an pek hna. Sianginn Laica chimtu an um lonak khua cheukhat ah cozah nih rianpek te ding bawh in thlahhlawh pek lo in (lo-aa-pe) mi minung 301 an um tiah CACC nih training a pek mi hna cazin le Thantlang peng fimcawnnak zung Laica chimtu rianpekmi hna cazin ning in theih khawh a si.\nLaica chim thlahlawh pek lo (lo-aa-pe) mi hna cu sianginn pakhat ah minung 3 a ummi cozah nih rian a pekmi hna chung zong ah sianginn pakhat ah Laica chim saya/mah 3 a ummi zong an um ve i nikhat ah minute (45) cio caan lak in taangcheu in taang hnih tiang Laica an chimh hna tiah theih a si. +++\nPrevious Manipura Dam Nih Chin Le Sagaing Dengteo In Hlawknak A Pek Lai; Vice President Henry Van Thio\nNext Chin Ramkulh Bogyoke Milem Chiahnak Caah Cozah Tangka Kan Hmang Lai Lo; Minister U Soe Htet


Sri Lanka Cozah Nih A Rian A Phuah Khawhlo Mi Defence Secretary Nih Ton Dingmi Hi Rak Rel Ve Hmanh — Salai Ephraim Thawngpang\nKan hnu lei Sri Lanka khuapi chung April 21.2019 lio i kan Bawipa thawht’han ni (Easter Sunday) ah tuksum bomb puah nak a chuak mi kongah Sri Lanka cozah nih cun an cozah ralkap Defence Secretary Hemasiri Fernando rian t’uan ning a t’hatlo caah a si tiah a rak puh.cun a cozah Defence Secretary Hemasiri Fernando cu an president zong nih na rian in mak/dinh nak Ca rak chia tiah voi tampi a chimh na in Defence Secretary Hemasiri Fernando nih cun a rian dinhnak Ca cu a chiah duh bak lo i a rian cu aa tleih peng.\nPalik chief Pujith Jayasundara & Defence Secretary Hemasiri Fernando photo\nCun, a cozah nih Defence Secretary Hemasiri Fernando cun a cozah Defence Secretary a si nak a rian in a chuah bu ah a rian Defence Secretary cu tleih chih aa tim peng tik ah a cozah nih cun Defence Secretary Hemasiri Fernando cu a rian t’uan nak konghe pehtlai in mah pa hi a ram le miphun hna caah rian t’ha tein a t’uan duh lo mi a si tiah case an tuah piak t’han i a tu hi a bia ceih piak dingin timhlamh nak an nei tiah an chim.\nSri Lanka Attorney General Dappula de Livera nih cun Sri Lanka Palik chief sin ah Ca a kuat i kha lio caan ah tuksum thih nak a chuah mi kha Defence Secretary Hemasiri Fernando nih t’ha tein a rian a t’uanlo nak cu fiang tein hmuh khawh a si cang i,tehte zong felfai tein neih a si cang caah bia ceih zungah chuahpi a si lai.cun, a rian t’uan nak konghe a pehtlai mi vialte zong dothlatnak tuah dih a si lai tiah a chim.\nSri Lanka Attorney General Dappula de Livera & President Maithripala Sirisena photo.\nDefence Secretary Hemasiri Fernando nih hin hi thil a cang dingmi hi a duh ah cun a rak dang kho dingmi a si na in zei ruangah dah a rak dan duhlo?ti mi zong fel fai tein dothlatnak kan tuah lai tiah a chim.cun, hi tuksum thihnak kongah President Maithripala Sirisena nih cun Sri Lanka Palik hruaitu a lun cem a si mi Pujith Jayasundara zong a rian t’uan ning a t’ha lo ti ruangah a rian in a rak chuah cang i Hemasiri Fernando le Pujith Jayasundara hna cu Sri Lanka paliamentary inquiry commission nih biahalnak zong an rak tuah cang hna tiah an chim.\nTagged Sri Lanka Cozah Nih A Rian A Phuah Khawhlo Mi Defence Secretary Nih Ton Dingmi Hi Rak Rel Ve Hmanh\nKawl Cozah Nih Rakhine Ram Le Chin Ramkhulh Zei Maw Ah Internet Line A Phihmi Ruangah UN Nih A Nihsawh →\n← Malaysia Ram Chungah Tihnung Zawtnak A Chuak Than Rian Le Ca Cawng Kholo In Minung Tampi An Um